Ўзбекистон Ёзувчилар уюшмаси » Ўзбек халқ оғзаки ижоди\nАсосий Ўзбек халқ оғзаки ижодиPage 5\nСатрлар/Таблица\tЎзбек халқ оғзаки ижоди\nОч бўри (эртак)\n03.04.2013 Комментарии к записи Оч бўри (эртак) отключены\nБор эканда йўқ экан, оч эканда тўқ экан, бир оч бўри бўлган экан. Кунлардан бир куни у дон еб юрган бир хўрозни кўриб қолибди. Бўри хўрозни ушлаш пайига тушибди. Хўроз… батафсил »\nЭчки, қўй ва бўрилар (эртак)\n03.04.2013 Комментарии к записи Эчки, қўй ва бўрилар (эртак) отключены\nБир бор экан бир йўқ экан, қадим замонда бир одамнинг бир эчкиси билан бир қўйи бўлар экан. У қўй билан эчкини роса боқиб семиртирган экан. Бир куни эчки эгасининг «Эчкини… батафсил »\n03.04.2013 Комментарии к записи Қумурсқа (эртак) отключены\nЎтган замонда бир киши сафарга чиққан экан. Бир сойдан ўтишга тўғри келибди. Қиш вақти экан. Сув музлаган экан. Эшакнинг кейинги оёғи музга тойиб, йиқилиб бели синибди… У киши хафа бўлиб,… батафсил »\nТулки билан бўри (эртак)\n03.04.2013 Комментарии к записи Тулки билан бўри (эртак) отключены\nҚадим замонда бир чол билан кампир бор экан. Уларнинг бир ола сигири бор экан. Кунлардан бир куни чол: — Эй кампир ола қопнинг унидан, ола сигирнинг мойидан бир кўмач қил,… батафсил »\nКампир билан шақол (эртак)\n03.04.2013 Комментарии к записи Кампир билан шақол (эртак) отключены\nБир кампир: «Шақолнинг дастидан дод!» дебди: Шақоллар келади ҳар ёқдан хезлаб, Товуғимнинг ётган жойини излаб. Патини юлади, гўштини тузлаб, Бу шақоллар мени ҳароб айлади. Кечалар қаерда юради улиб. Товуқларнинг ётган… батафсил »\n03.04.2013 Комментарии к записи Тулкибой (эртак) отключены\nБир куни тулкибой чангалзорда овқат қидириб юриб, бир ангишвона топиб олибди. Тулкибой юриб-юриб бир кампирнинг уйига келиб қолибди. Кампирни кўриб: — Она, сенга шу ангишвонани эртагача қолдириб кетаман, эрталаб келиб… батафсил »\n02.04.2013 Комментарии к записи Чивинбой (эртак) отключены\nЧивинбой учиб бориб, янтоқ устига қўнибди. Янтоқнинг тикани унинг тумшуғига кирибди. Чивиннинг қаҳри келиб, эчки акасининг олдига борибди: — Эчки ака, эчки ака, шу янтоқни есангиз-чи, — дебди. Эчки: —… батафсил »\n5 / 5« Аввалги12345\nТуҳматга учраган келин (эртак)\nОсма сават (эртак)\nТоҳир ва Зуҳра (эртак)\nЛайлак билан тулки (эртак)\nОлтин тарвуз (эртак)\nНошуд бола (эртак)


Эктор Купер: «Япония ва Австралияни ЖЧ саралашида мағлуб эта олишимизга ишонаман»\n– Ҳам ижобий, ҳам салбий хулосалар чиқардим. Терма жамоа ўйинида мени хурсанд қилган жиҳатлар ҳам, салбий томонлар ҳам бор. Турнир олдидан катта ўзгаришлар қилишга бизда вақт йўқ. Фақат баъзи кичик деталларни ўзгартириш орқали жамоа ўйинини яхшилашга ҳаракат қиламиз. Уругвай билан ўйинда Австралияга қарши кўрсатган ўйинимизни намойиш этишимизни истайман, футболчилар яна ҳам яхшироқ ўйнашларига умид қиламан. Турнирга тайёргарлик учун деярли вақт қолмайди, қисқа вақт ичида мўжиза кутиш ярамайди. Фақат биз қилмоқчи бўлган кичик ўзгаришлар ғалабамизни таъминлаши мумкин.\nСардор Рашидов фақаи виза билан боғлиқ муаммо туфайли чақирилмади, бу бўйича бошқа ҳеч қандай муаммо йўқ. Чақирилмаган ўйинчилар хавотир олишмаса ҳам бўлади, улар кейинги йиғинларга жалб этишимиз мумкин. Терма жамоада ҳеч кимга жой кафолатланмаган. Аммо, тан оламан, барчанинг ўз диди ва танлови бор. Менга ёққан ўйинчи бошқага ёқмаслиги мумкин. Турнирга олиб кетиш мумкин бўлган футболчилар сони чекланган.\nАввалроқ Ўзбекистон ва Уругвай терма жамоаларининг Наннингдаги турнирга борадиган таркиби маълум қилганди.\nЎзбекистон терма жамоаси Эктор Купер China Cup


Жерар Пике: «Менга «Барселона» ва «Реал» жамоалари ўртасидаги ўйин олдидан орага чўғ ташлаш ёқади» » Скачать музыку бесплатно новинки музыки 2016-2017\nЖерар Пике: «Менга «Барселона» ва «Реал» жамоалари ўртасидаги ўйин олдидан орага чўғ ташлаш ёқади»\nКомментариев: 0 Просмотров: 109 Дата: 23-03-2016, 12:33 «Барселона» жамоаси ҳимоячиси Жерар Пике ўзига жамоанинг ашаддий рақиби «Реал»га қарши ўйинлар олдидан муҳитни қиздириш учун ҳаракатларни амалга ошириш ёқишини айтиб ўтди. «Барселона» ва «Реал» рақобати бу жамоаларни янада буюклаштиради. Айнан шунинг учун менга вақт ўтган сайин бу рақобатни қиздириш учун оловга ёғ қуйиш ёқиб бормоқда. «Барселона»нинг муваффақиятлари сири нимада деб сўрайсизми? Биз бир оиламиз. Биз мағлубиятларни, ғалабаларни, саволларни, муаммоларни, хурсандчиликларни ва жароҳатларни биргаликда баҳам кўрамиз. Ва мен фақат футболчилар орасидаги муносабатни айтмаяпман. Бу жамоанинг барча вакилларига, мураббийлар, шифокорлар ва бошқа ходимларга ҳам тааллуқли», — дейди Пике. - деб хабар бермоқда Stadion.uz нашри.


Kasalliklar bo'yicha barcha ma'lumot Озиш учун Хитой дорилари » DAWO.UZ\n12 июл 2018 йил Эндокринология / Янгиликлар\nОзиш учун Хитой дорилари\nХозирда бутун дунёда тез оздирамиз деб ваъда бериб, инсонларни соғлиғига ва моддий холатига зарар етказаётган ФИРИБГАРлар жуда кўп. Уларнинг баъзиларининг махсулоти хақиқатдан таъсир қилгандек бўлади. Аммо бу озишнинг оқибатида, кўп беморларда бир умрлик бошқа касалликлар пайдо бўлмоқда. Озиш жараёни хафтасига 1 килограммдан ошиқ бўлмаслиги зарур. Бундан ошиқ бўлиши озишдан кейинги қисқа муддатда "рикошет” семиришга сабаб бўлади.\nШунинг учун аввало бир мухим маълумот: ХЕЧ ҚАЧОН ДОРИ МАХСУЛОТИНИ МАЛАКАЛИ, ТАЖРИБАЛИ, ЕТУК ВА ИНСОФЛИ ШИФОКОРнинг маслахатисиз истеъмол қилманг!!!\nБизнинг дастурдаги дори воситалари фақатгина танишиб, маълумот олиш учун холос. Бу дориларни ўзбошимча ичиш жуда кўп асоратлар келтириб чиқариши, хатто ХАЁТГА ХАВФ солиши хам мумкин!!!\nХитойда ишлаб чиқарилган, таркиби ноъмалум дорилар. Буларни умумлаштириб, уч гурухга бўлиш мумкин:\n· Целлюлозали махсулотлар. Булар инсон ичини суради ва шу орқали озиш келиб чиққандек бўлади. Буларда кўпинча турли аллергиялар ва узоқ ич сурилганлиги учун кўплаб минерал моддалар хамда витаминлар етишмовчилиги келиб чиқади. Буларни ичиш умуман тавсия этилмайди. Арпа, сули ва тариқ ёрмаларини истеъмол қилиш буларни ўрнини 100% га эгаллаши мумкин.\n· Ёғ блокаторлари. Турли ёғ блокаторларини жамланмаси бўлиб, асосан ёғли овқат истеъмол қиладиганларга ёрдам бериши мумкин. Буларнинг таъсирида ич сурилиши, ахлатни ўта ёғли бўлиши, қорин дам бўлиши, жигар ва буйрак фаолияти бузилиши кузатилади. Бу дориларнинг аниқ таъсир механизми ва ножўя таъсирлари номаълумдир. Шунинг учун уларни ичишдан эхтиёт бўлиш керак.\n· Иштахани пасайтирувчилари. Булар ЭНГ хавфлиси хисобланади. Уларнинг таркибида эфедрин ва баъзи наркотик таъсирга эга бўлгандари хам мавжуд. Уларни истеъмол қилганда қуйидаги белгилар пайдо бўлиши мумкин: бош оғриши, қон босими ошиши, юрак ўйнаши, юрак тез уриши, уйқусизлик, асабийлик, қўзғалувчанлик ва дорига ўрганиб қолишлик.\nБу маълумотлар Озиш дастури таркибидан олинган.


937 Ўқиш режими + -\nСАВОЛ: Ассалому алайкум, муҳтарам Устоз! Бизнинг юртимизда қиз олди-бердисида кўпроқ насл-насабига аҳамият берилади. Яъни саййид, хўжа, тўра, эшон авлодлари Пайғамбар Муҳаммад соллаллоҳу алайҳи васалламнинг авлодлари бўлганлиги сабабларидан қорача авлод бу авлодлардан қуда-анда қилса бўлмайди, дейишади. Эмишки, агар бу авлодлардан қуда-анда қилинса, никоҳ бехосият бўларкан. Фарзанд бўлса қусрли, ногирон туғилиши эҳтимоли кўп бўларкан.\nҲозирда мана шундай сабабларга кўра бундай авлодлар қизларига ўз авлодларида етарли даражада ўғил фарзандлар бўлмаганлиги сабабли бундай қизларнинг ёши ўтиб қоляпти. Халқимизнинг бундай фикрига Исломнинг муносабати қандай, шариатда насл-насаб ҳақида бирон-бир қоида борми? Жавобингиз учун олдиндан раҳмат.\nФотима бинти Қайс розияллоҳу анҳо Қурайш қабиласидан бўлса ҳам, Усома ибн Зайд исмли, асли қул бўлган кишига текканлар. Бу иш Пайғамбар соллаллоҳу алайҳи васалламнинг маслаҳатлари билан бўлган. Абдурроҳман ибн Авф розияллоҳу анҳунинг сингиллари Билол ибн Рабоҳ розияллоҳу анҳу билан турмуш қурганлар.\nАммо жумҳур уламолар никоҳдаги кафолат–тенгликка диндан бошқа никоҳ айбларидан саломат бўлиш, ҳуррият, насаб ва синоатга ўхшаш нарсаларни ҳам қўшадилар. Чунки одатда, ушбу омилларга эътибор бермаслик кўпинча оиланинг бузилишига сабаб бўлади. Лекин тарафлар рози бўлса, никоҳ жоиз бўлаверади.\nИшонч билан айта оламизки, ўтган 2019 йилда муслима аёл нафақат итоаткор хотин ва меҳрибон она бўлиши, балки таниқли олим, сиёсатчи, ёзувчи, рассом ҳам бўлиши давоми...\n16:43 / 14.01.2020 2600\n23:54 / 12.11.2018 1553\n03:45 / 04.06.2017 1913


Тошкент шаҳар “Ҳазрати Имом” масжиди имом-хатиби Ҳабибуллоҳ домла Абдураззоқов Бухоро вилоят Вобкент туманидаги “Қассоблик” масжидига пешин намози, “Сўфидеҳқон Хонақо” жомесига аср намози вақтида ташриф буюрди. Масжидга йиғилганлар билан жамоат намозларини адо этиб, сўнг “Жамиятда ўзаро дўстлик ва ҳамжиҳатлик" мавзусида мавъиза қилиб бердилар.\nДарҳақиқат, Ислом динимиз бизни тинч-тотув, ўзаро аҳл-иноқ, ҳамжиҳат, кечиримли, бир-биримизга дўст ва биродар бўлиб ҳаёт кечиришга буюради. Тарихдан маълумки, динимизни мана шу кўрсатмасига амал қилиб яшаган мусулмонлар доимо бахт ва саодатда яшаганлар, тинч-тотув ҳаёт кечирганлар.\nАллоҳ таоло Қуръони каримда мусулмонлар ўзаро ака-ука ва биродар экани ҳақида бундай марҳамат қилган: “Албатта, мўминлар биродардирлар” (Ҳужурот сураси 10-оят).\nПайғамбаримиз саллаллоҳу алайҳи ва саллам ҳам бир қанча ҳадиси шарифларида мусулмонлар ўзаро ака-ука ва биродар экани ҳақида бундай деганлар: “Мусулмон мусулмоннинг биродаридир" (Имом Бухорий ривоятлари).\nДемак, мўмин-мусулмонлар бир-бирларига ака-ука ва биродар бўлганларидан кейин, улар ўрталарида ўзаро риоя қилиниши керак.\nУстознинг фазилатли илмларидан жамоат аҳли баҳраманд бўлиб, сермазмун маъруза савол-жавобларга уланиб кетди. Якунда она диёримиз равнақи ва халқимиз форовонлигини сўраб хайрли дуолар қилинди.\nДругие материалы в этой категории: « Олимлар пайғамбарларнинг меросхўрларидир\t"Миссионерликдан огоҳ бўлинг" мавзуида учрашув бўлиб ўтди »


Нодавлат нотижорат ташкилотининг туман бўлимида 2018 йил январидан ишчи бўлмаган ва иш ҳақи ҳисобланмаган, ташкилот фаолият юритмаган. 2018йил июнь ойидан бўлимга раҳбар тайинланди ва бўлим ўз фаолиятини бошлади. 2018 йилнинг январь-май ойларига Туман солиқ инсекциясида ижтимоий тўловлар, яъни Ягона ижтимоий тўлов ва Пенсия жамғармасига суғурта бадаллари хисобланган.\nЯгона ижтимоий тўловни (ЯИТ) ҳисоблаб чиқариш СКнинг 51-боби ҳамда “ЯИТнинг минимал миқдори киритилиши муносабати билан ЯИТни ҳисоблаб чиқариш ва тўлаш тартиби тўғрисидаги” Низом (АВда 13.04.2010 йилда 2095-сон билан рўйхатга олинган) билан тартибга солинади. ЯИТнинг минимал миқдори ходимлар сонига ҳамда улар ишлаган кунларнинг сонига бевосита боғлиқ.\nПенсия жамғармасига мабурий суғурта бадаллари ходимларга ҳисобланган иш ҳақи миқдоридан белгиланган ставкалар бўйича аниқланади ва ушбу ходимларнинг иш ҳақидан ушлаб қолинади (СКнинг 51-боби).\nЯИТ ва суғурта бадаллари бўйича солиқ ҳисоботлари Республикада қабул қилинган шаклда тақдим этилади (АВда 22.03.2013 йил 2439-сон билан рўйхатга олинган, 10-илова).\nАйни ҳолатда солиқ хизматининг талаби комерал назорат ўтказилиши натижасида қилинган бўлиши мумкин. Солиқ ва мажбурий тўловлар бўйича қўшимча ҳисоблаб ёзиш фақат камерал назорат натижасигагина асосланган ҳолда амалга оширилмайди. Камерал назорат ўтказишда СКнинг 70-моддасида белгиланган тартибга риоя қилиш лозим. Солиқ хизматининг сизга қўйган талаби қанчалик тўғри эканлиги ҳақида бирор-бир фикрга келиш учун ўтган ҳисобот даврларидаги солиқ ҳисоботларида кўрсатилган маълумотлар билан танишиб чиқиш керак.\nСолиқ хизматининг талабномасига жавоб беришдан аввал қуйидагиларга эътибор беринг:\n1.ННТнинг алоҳида бўлинмасини ҳисобга қўйиш учун ушбу алоҳида бўлинмага раҳбарлик қилиш зиммасига юкланган шахс тегишли адлия органига ариза билан мурожаат қилади (Нодавлат нотижорат ташкилотларини давлат рўйхатидан ўтказиш тартиби тўғрисида Низомнинг V бўлими. ВМнинг 10.03.2014 йилдаги 57-сон қарори билан тасдиқланган). Низомда аризага илова қилиниши лозим бўлган ҳужжатлар рўйхати келтирилган. Улар жумласига ННТ марказий раҳбар органининг алоҳида бўлинма раҳбарини тайинлаш тўғрисидаги қарорининг нусхаси киради (Низомнинг 38-банди). Шунингдек, агар давлат рўйхатидан ўтаётган алоҳида бўлинма халқаро ёки хорижий ННТларнинг ваколатхонаси ёки филиали бўлса, бўлинма ходимлари тўғрисидаги маълумот ҳам тақдим этилади (Низомнинг 18-банди). Яъни, алоҳида бўлинма ҳисобга олинаётган пайтда камида унинг раҳбари тайинланган бўлиши керак. Ташкилот раҳбари – ушбу ташкилотнинг ходими ҳисобланади.\n2.Ходимнинг айбисиз бекор туриб қолган пайт учун ушбу ходимга унинг ўртача иш ҳақи миқдорида ҳақ тўлаш лозим (МКнинг 159-моддаси).\n3.Ўтган ҳисобот даври учун ЯИТ ва суғурта бадали бўйича тузилган солиқ ҳисоботида қандай маълумотлар кўрсатилган, жумладан, ходимларнинг сони, ишлаган кунлари тўғрисида.\n4.Солиқ хизматига ташкилот раҳбаряти тўғрисида, яъни январь ойидан бошлаб раҳбар ишдан кетгани тўғрисида хабар берилганми ёки йўқми?\nҚонун ҳужжатларида аниқлик мавжуд бўлмаган ҳолларда СКнинг 7 ва 11-моддаларига таянган ҳолда иш тутиш мақсадга мувофиқ бўлади деб ҳисоблаймиз.\nВазирлар Маҳкамасининг 19.03.2002й. 88-сонли Қарорига асосан 2002 йил 1 апрелдан бошлаб мулкчилик шаклларидан қатъи назар корхоналар ва ташкилотларнинг иш ҳақини товарлар билан натура шаклида тўлаши тақиқланлан. Ягона ижтимоий тўлов ҳамда фуқароларнинг бюджетдан ташқари Пенсия жамғармасига мажбурий суғурта бадаллари бўйича қарздорлик мавжуд бўлмаган тақдирда қишлоқ хўжалиги товар ишлаб чиқарувчилари томонидан етиштирилган ва қайта ишланган, ходимларнинг ёзма аризасига кўра шартномавий нархларда бериладиган қишлоқ хўжалиги маҳсулотлари бундан мустасно деб кўрсатилган.... Далее\nИшчи ва хизматчилар меҳнат таътили давомида дам олиши ва соғлиғини тиклаб олиши учун бир ойлик лавозим маоши миқдорида моддий ёрдам берилганда ушбу моддий ёрдам пулидан Пенсия жамғармасига ЯИТ ва суғурта бадаллари ҳисоблаб ёзиладими? Шу ҳақда норматив ҳужжатлар асосида тушунтириш беришингизни сўраймиз.\n“Хоразмпахтасаноат” ҲАБ ва меҳнат жамоаси ўртасида 2012-2014 йиллар учун жамоа шартномаси тузилган. Жамоа шартномасининг 9.8-бандида ишчи ва хизматчилар меҳнат таътилига чиқиши муносабати билан дам олиши ва соғлиғини тиклаши учун уларга бир ойлик лавозим маоши миқдорида моддий ёрдам кўрсатиш белгиланган.... Далее\nҲомиладорлик ва туғиш таътили суммасидан 25% ягона ижтимоий тўлов ва 7,5% суғурта бадали ушланадими?


Қушнинг ҳам уйи бузилмасин… | Бир пиёла чой\n← Тақиқланган адабиётлар олиб ўтишга уринган наманганлик йигитлар қўлга олинди\nКиндиги очилмаган қиз →\nҚушнинг ҳам уйи бузилмасин…\nНаманган шаҳрида яшовчи Нигора Норқўзиева (исм-фамилиялар ўзгартириб берилмоқда) кўплар қатори бахтли бўлиш орзусида турмушга чиққанди. Оилада ўғил ва қиз дунёга келди. Бироқ, келин қайнона ва қайнотага ёқмасди. Сабаб битта: “келиннинг уйидагилар паст” эди. Кунда бир қайнайдиган бу мавзу борасидаги можаролар куёвни ҳам охири ҳолдан тойдирди, деб ёзади “Диёнат” газетаси.\n– Мен Россияга кетаман, – деди бир куни у хотинига дабдурустдан.\n– Ие, нимага ахир, шу ердаям ишингиз яхши-ку!\n– Яширмайман, чарчадим жанжалларингдан, бир-икки йил ўша ёқларда ишлаб келаман.\nХуллас, Рауф Самиев жонининг тинчини кўзлаб аччиқ устида Россияга кетди-ю, шу баҳона оиласи барбод бўлишини хаёлига келтирмади.\n– Эрингиз келгунича нариги ҳовлида яшаб туринг, болаларингизни ғалваси бошимни оғритаяпти, – қайнонанинг бу гапига табиийки, келин кўнмади.\nОрада яна ғавғо чиқди ва келин уйига ҳайдалди. Бир ҳафта ота-онасиникида яшаган Н. Норқўзиева бўлиб ўтган ишларни уларга айтишга андиша қилди ва яна уйига қайтиб келди. Аммо қайнона уни қабул қилмади.\nКелин яна ортига қайтишга мажбур бўлди. Энди унинг бор умиди эридан эди. Бир йилдан сўнг қайтган Рауф қайнонасиникига борди, болаларини кўрди, эркалатди, соғинчини аритди. Аммо уларни олиб кетиш ҳақида чурқ этмади. Аёли ҳам дабдурустдан бир нарса дейишга ботинмади. “Балки кейинги гал олиб кетар, бу сафар ота-онасига айтолмаган бўлиши мумкин…”, деган ўй билан ўзини овутди.\nБуни қарангки, “кейинги гал” бўлмади. Эр шу бўйи қорасини кўрсатмади. Орадан йиллар ўтди. Турли кўча кезар гаплар, Рауф бошқасига уйланармиш, қабилидаги миш-мишлар келиннинг нафсониятини бир оғритса, қоракўзларининг келажагини ўйлаб минг азобланарди.\nМаҳалла-кўй, қариндош уруғлар масалани ҳал этишолмади. Миш-мишлар ҳақиқатга айланадиган эҳтимолда эди. Аёл оиласи учун курашишни ихтиёр қилди ва ўзида журъат топиб, эри билан яшаган хонадонга мажбурий киритиб қўйиш ҳақида судга даъво ариза киритди.\nБу эса албатта, биринчи галда қайнона-қайнотага, қолаверса, эрга ҳам ёқмади. Гарчи келинни уйга киритишга қаршилик билдириб, ҳатто қонуний тарзда хабардор этилган бўлишларига қарамай, суд мажлисига ҳам келмаган жавобгарлар иштирокисиз суд ишни кўриб чиқди.\nЎзбекистон Республикаси Уй-жой кодексининг 32-моддаси, биринчи қисмига асосан, уй, квартира мулкдорнинг оила аъзолари, шунингдек у билан доимий яшаётган фуқаролар, агар уларни кўчириб келган пайтда ёзма равишда бошқа ҳол қайд этилган бўлмаса, уйдаги, квартирадаги хоналардан мулкдор билан тенг фойдаланишга ҳақлидирлар. Улар мулкдор берган турар жойга ўзларининг вояга етмаган фарзандларини кўчириб киритишга ҳақлидирлар, оиланинг бошқа аъзоларини эса, уй, квартира мулкдорининг розилиги билангина кўчириб киритишлари мумкин. Бу шахслар уй, квартиранинг мулкдори билан оилавий муносабатларини тугатган тақдирда ҳам уларда турар жойдан фойдаланиш ҳуқуқи сақланиб қолади. Меҳнатга қобилиятсиз боқимандалар, шунингдек мулкдор билан доимий бирга яшаётган фуқаролар, агар улар мулкдор билан умумий хўжалик юритаётган ва унинг турар жойида рўйхатдан ўтган бўлсалар, унинг оила аъзоси, деб топилишлари мумкин.\nЎзбекистон Республикаси Олий суди Пленумининг 2001 йил 14 сентябрдаги “Уй-жой низолари бўйича суд амалиёти тўғрисида” ги қарорининг бешинчи банди, учинчи хатбошида уйга яшаш учун киритиш ҳамда турар-жойдан фойдаланишга бўлган ҳуқуқини йўқотган, деб топиш тўғрисидаги даъволарни ҳал этишда суд турар-жойга даъво қилувчи шахс Ўзбекистон Республикаси Уй-жой кодексининг 32-моддаси, иккинчи ва учинчи қисмларида қайд этилган шахслар сафига кириши ёки бошқа асос бўйича уйда яшашга бўлган ҳуқуқий ҳолатларини, қандай сабабларга кўра яшамаётганлигини ва даъвони тўғри ҳал қилиш учун аҳамиятга эга бўлган бошқа ҳолатларни аниқлашлари лозим, деб белгиланган.\nШунга кўра, суд даъвогар Н. Норқўзиева жавобгарларнинг таъсири остида низоли ҳовлидан чиқиб кетишга мажбур бўлганлигини, турмуш ўртоғи, жавобгар Р. Самиев билан муносабати яхши бўлганлигини, ўрталарида икки нафар вояга етмаган фарзандлари борлиги ва никоҳлари ажратилмаганлигини, даъвогарнинг низоли турар-жойга кириши оқибатида уларнинг турмуши тикланиши мумкин, деб ҳисоблаб, даъвогарни Наманган шаҳридаги ўзи келин бўлиб тушган уйга киритишни лозим топди.


Пайгамбарингизни танинг! (3) – Islom Nuri\nПайгамбарингизни танинг! (3)\nПайгамбар соллаллоху алайхи ва салламнинг газотлари (яъни, ислом душманларига карши олиб борган жанглари):\nИбн Аббос разияллоху анхумодан ривоят килинади, у зот айтадилар: «Росулуллох соллаллоху алайхи ва саллам Маккадан (кофирлар у зотни ўлдирмокчи бўлганларида) чиккан пайтларида Абу Бакр разияллоху анху: ″Инна лиллах ва инна илайхи рожиъу-у-н, ўз пайгамбарларини чикариб юборишди, (бу кавм) албатта, халок бўлгучидир″, — дедилар. Кейин Аллох азза ва жалла: «Хужумга учраётган зотларга мазлум бўлганлари сабабли (жанг килиш) изни берилди. Албатта Аллох уларни голиб килишга Кодирдир». (Хаж: 39) оятини нозил килди. Ушбу оят жиход (кофирларга карши жанг) хакида нозил бўлган биринчи оятдир».\nРосулуллох соллаллоху алайхи ва саллам йигирма етти марта гозотга (яъни, жиходга) чикдилар, булардан тўккистасида; – Бадр, Ухуд, ал-Мурайсиъ, ал-Хандак, Курайза, Хайбар, ал-Фатх, Хунайн ва ат-Тоиф деб ном олган гозотларда – жанг килдилар. Эллик олти марта атрофга лашкар юбордилар.\nНабий алайхиссалоту вассаломнинг хаж ва умралари:\nПайгамбар соллаллоху алайхи ва саллам Мадинага хижрат килганларидан сўнг, факат бир марта хаж килганлар. У зотнинг ушбу хажлари, таърихда ″Хажжатул-вадоъ″ номи билан машхур. Тўрт марта умра килганлар:\nБиринчи: Худайбийя умраси, бу умрани охирига етказишларига мушриклар йўл кўймаганлар. Худайбийя номли ерга етиб борганларида, мушриклар Маккага киргизмай, балки келгуси йилда келсалар улар Маккани мусулмонларга уч кунга бўшатиб беришларини ваъда берганлар.\nИккинчи: Умратулказо – сулхга биноан, келгуси йили бориб, аввалги йилдаги охирига етказа олмаган умраларининг казосини килганлар, шу сабаблик бу умраларининг номи ″Умратулказо″ дейилади.\nУчинчи: Умратул-жииррона – Макка фатх этилган йили Жииррона номли жойга келиб, ўша ердан ихром кийиб килган умралари, шу сабаб бу умранинг номи ″Умратул-жииррона″дир.\nУшбу уч умрани Набий соллаллоху алайхи ва саллам зулкаъда ойларида бажардилар.\nТўртинчи: Хажжатул-вадоъга борганлирида, Мадинага кайтишларидан аввал, охирги килган умралари.\nРосулуллох соллаллоху алайхи ва салламнинг шакл-шамойиллари:\nПайгамбар алайхиссалоту вассалом, на новча ва на пакана балки, кадди коматлари ўзларига ярашган, кўркам, ўрта бўйли киши эдилар. Ок юзли, бу окликка бир оз кизиллик аралашиб гўё юзлари куёш каби порлар эди. Сочлари кора, таралган, узунлиги кулокларининг юмшогига етарди ва икки кўзлари коп-кора, худди сурма кўйгандек жуда хам чиройли эди. Баданлари сержун эмас, факат кўкракларининг ўртаси ва коринларида, ўзларига ярашган, бир оз нозик юнглар бор эди.\nНабий соллаллоху алайхи ва салламнинг ахлоклари:\nПайгамбар соллаллоху алайхи ва саллам кишиларнинг энг саховатлиси, энг ростгўйи, табиатан энг мулойими ва муошаратда энг карамлиси эдилар. Аллох Таъоло у киши хакларида: «Ва албатта Сиз улуг Хулк устидадирсиз» (Калам:4),— деди. Ўта шижоъатли, хам тавозели, покиза, хаёда эса бокира кизлардан кўра хаёлирок эдилар. Хадяни кабул килар, хадя бергувчига у зот хам хадя берардилар. Садакани кабул килмас–емасдилар. Газаблансалар ўз хавойи нафслари учун эмас, факат Парвардигорлари учунгина газабланардилар. Топганларини ер, хозирланган нарсани кайтармас, хозир бўлмаган нарсага эса, такаллуф (ортикча уриниш) килмасдилар. Ёнбошлаб ёки хонтахта устида емасдилар. Гохида икки-уч ой уйларида козон кайнамас, хурмо ва сув билан кифояланишарди. Мискин, факир кишилар билан бирга ўлтирар, бемор кишиларни зиёрат килар ва жаноза, дафн маросимларида иштирок этардилар.\nХазил-мутояба хам килардилар, лекин хазиллари рост сўзлар билан бўларди. Кулардилар, лекин ках-каха отиб эмас, кулгулари табассум эди. (Уйда) ахли-байтларининг мехнати (хизмати)да бўлардилар ва: «Сизларнинг энг яхшиларингиз ахли-байтларига яхширогингиздир (яъни, улар билан гўзал муошарат – муомалада бўлганларингиз) ва сизларнинг ичингизда ўз ахли-байтига яхширогингиз менман (яъни, хаммаларингиздан кўра ахли байтимга гўзал муомаладаман)»,—дер эдилар. (Термизий ва Албоний сахих дедилар)\nАнас ибн Молик разияллоху анху айтадилар: «Ўн йил Росулуллох соллаллоху алайхи ва салламнинг хизматларида бўлдим, у зот, бирон марма бир килган ишим учун: ″Нима учун бу ишни килдинг?!″ ва килмаган ишимга: ″Фалон ишни килмайсанми?!″,— демадилар».\nРосулуллох соллаллоху алайхи ва салламнинг кўрсатган мўъжизалари:\nПайгамбар соллаллоху алайхи ва саллам халкларга лутф этар, мўъжизалар кўрсатардилар. Мушриклар пайгамбаримиздан осмондаги ойни иккига бўлиб беришларини талаб килишганида, Аллох Таъолодан дуо килиб сўрадилар, дуолари ижобат бўлиб, у зот соллаллоху алайхи ва салламга мўъжиза ўларок ой иккига бўлинди. Бир сафар бир обдастадаги сувга кўлларини кўйиб турганларида, обдаста ичидаги сув булок бўлиб окди. Росулуллох соллаллоху алайхи ва саллам масжид ичига ўртанилган хурмо ёгочига суяниб хутба килардилар, хутба учун хос минбар ясалганидан сўнг, у ёгочни тарк этган пайтларида, Набий алайхиссалоту вассаломдан (ёнида туриб хутба килишларидан) ажралганлиги учун, халиги хурмо ёгочи гамгин бўлиб (худди йиглаганга ўхшаш) овоз чикарди (расулуллох уни тинчлантириб силаганларидан кейингина у босилди). Бир марта эгаси томонидан каттик кийнатилган – хорланган бир туя у зот соллаллоху алайхи ва салламга шикоят килди. Яна Пайгамбар соллаллоху алайхи ва саллам гохо хали рўй бермаган гайб ишлардан хабар берардилар, у иш Аллох Таъолонинг изни билан, у зотга мўъжиза бўлган холда, айтганларидек воке бўлар эди.\n(Булардан хам кўра каттарок мўъжизалари Куръони Каримдир. Унинг то хозирги кунимизгача, бирор харфининг ўзгармай келиши – хамда то рўзи Киёмат ўзгармаслиги – бу у зот соллаллоху алайхи ва саллам учун жуда хам катта мўъжизадир).\nРосулуллох соллаллоху алайхи ва салламга Аллох Таъоло тарафидан ато этилинган фазилатлар:\nЖобир инб Абдуллох розияллоху андхудан ривоят килинган хадисда Росулуллох соллаллоху алайхи ва саллам айтадилар: «Мендан аввал хеч кимга берилмаган беш нарсани менга берилди: ″Бир ойлик масофадан (душманнинг калбига тушадиган) кўркув билан нусратландим″; ″Мен учун ер(юзи)ни масжид ва покловчи (яъни, таяммум учун) килиб кўйилди, умматларимдан кимки намоз вактига тўгри келса, номозини ўкисин! (яъни, кайси ерга тўгри келса, ўша ерда ўкисин, чунки ер юзи хаммаси биз учун покдир)″; ″Ганиматлар (жангдаги ўлжалар) менга халол килинди, уни мендан аввал хеч кимга халол килинмаган эди″; ″Менга шафоат (катта шафоат) ато этилди″; ″(Аввалда) бирон пайгамбар юборилса, уни ўз кавмига хос килиб юбориларди, мен эса, барча одамларга умумий пайгамбар килиб юборилдим″». (Муттафкун алайх)\nИмом Муслим Анас ибн Моликдан ривоят килган бошка бир хадисда Росулуллох соллаллоху алайхи ва саллам айтадилар: «Киёмат куни (шафоат этишга ижозат этилган) одамлардан энг биринчиси менман. Киёмат куни пайгамбарлардан энг эргашувчиси кўпи менман. Жаннат эшигини биринчи кокувчи (яъни, жаннатга биринчи кирувчи) менман». Яна, Абу Хурайра разияллоху анхудан Имом Муслим ўзлари танхо ривоят килган бошка хадисда, Набий алайхиссалоту вассалом айтадилар: «Киёмат куни Одам алайхиссом авлодларининг саййиди (энг шарафли, улуги) менман. Кабр очилиб ичидан биринчи чикгувчи менман. Биринчи шафоат этгувчи ва шафоати кабул этилган биринчи (шахс) менман». Ушбулар Пайгамбар соллаллоху алайхи ва салламга это этилган баъзи фазилатлардир.\nУ зот соллаллоху алайхи ва салламнинг ибодат ва хаёт тарзлари:\nОиша онамиз разияллоху анхо айтадилар: «Росулуллох соллаллоху алайхи ва саллам (кечалари ибодатда) коим бўлиб, хатто икки оёклари шишиб кетарди, у зотдан бу хакда сўралса, ″(Аллох Таъолога) кўп шукр килгувчи банда бўлмайинми?!″— дердилар» (Муттафакун алайх) ва яна дедилар: «Пайгамбар соллаллоху алайхи ва салламнинг тунда ухлайдиган тўшаклари ичига хурмо толаси тўлдирилган хом теридан эди (яъни, хом терини тўшак шаклига келтириб, ичини хурмонинг толаси билан тўлдириб кўйилган эди)».\nАбдуллох ибн Умар разияллоху анху бир хадисда айтадилар: «Мен, Росулуллох соллаллоху алайхи ва салламни, коринларини тўйгазиш учун (лоакал) сифатсиз хурмо бўлса хам, топа олмай кунни (очликдан) букчайиб ўтказганларини кўрганман».\nМана шундай, тириклару ўликлар – ўтганлару колганларнинг саййиди бўлмиш Набий алайхиссолату вассаломга бу дунёдан эришолмаган нарсалари у зотга заррача зарар килмади.\nБизларни хам у зотнинг умматларидан килган Аллох Таъолога хамду санолар бўлсин ва бизларни Ўзига тоат-ибодат килмогимизга муваффак айлаб, Ўзининг Китоби, Пайгамбарининг суннати узра жамласин!\nПайгамбар соллаллоху алайхи ва салламнинг хаётларидаги энг машхур вокеалар:\n— Исро ва Меърож: Бу вокеа хижратдан уч йил аввал содир бўлди ва унда намоз фарз килинди.\n• Хижрий сананинг биринчи йилидаги вокеалар:\n— Масжидун-Набавийянинг бино килиниши.\n— Давлат таъсис килишга киришиш.\n— Бадрдаги катта газот, бу газотда Аллох Таъоло мўъминларни азиз килиб, уларни душманлари устидан голиб килди.\n— Ухуд газоти, бу газотда пайгамбар соллаллоху алайхи ва салламнинг таълимотларига хилоф килинганлиги ва баъзи бир кишилар ганимат молларига овора бўлиб колганлари сабабли бир оз маглубият бўлди.\n— Бану-н-Назийр газоти, бу газотда Росулуллох соллаллоху алайхи ва саллам Бану-н-Назийр яхудларини Мадинадан сургун килдилар. Чунки улар ўзлари билан мусулмонлар ўрталаридаги битимни бузган эдилар.\n— Бану-л-Мусталик газоти.\n— Хандак газоти ва унинг оркасидан Бану Курайза газоти.\n— Худайбийя сулхи.\n— Арокнинг катъийян харом килиниши.\n— Росулуллох соллаллоху алайхи ва саллам мусулмонлар билан биргаликда Маккага кириб, Худайбийяда бажаролмаган умраларини бажаришлари. Яъни, ″Умратулказо″.\n— Росулуллох соллаллоху алайхи ва саллам София бинти Хуйяй розияллоху анхога уйланишлари.\n— Мусулмонлар ва Румликлар ўрталарида бўлиб ўтган машхур ″Мўъта газоти″.\n— Маккани фатх этилиши.\n— Хавозин ва Сакиф кабилари каршисига бўлган ″Хунайн газоти″.\n• Тўккизинчи йил:\n— Росулуллох соллаллоху алайхи ва салламнинг энг охирги газотлари бўлмиш ″Табук газоти″.\n— Росулуллох соллаллоху алайхи ва саллам хузурларига атрофдаги араб кабиларидан вакиллар (делегатлар) келиши ва одамлар исломга гурух-гурух бўлиб киришлари. Мана шу йилни ″вакиллар йили″ деб хам аталди.\n— Хажжатул-вадоъ, бу хажда росулуллох соллаллоху алайхи ва саллам билан биргаликда юз мингдан ортик мусулмон хаж килди.\nРосулуллох соллаллоху алайхи ва салламнинг вафотлари:\nРабийул-аввал ойининг душанба кунларидан бирида Набий алайхиссалоту вассалом бу фоний дунёдан рехлат килдилар. Аник кайси кун эканлигида ихтилофлар бор. (Бир ривоятда айтилишича Рабиул-аввалнинг иккинчи яна бирида ўн иккинчи куни дейилган валлоху аълам). Росулуллох соллаллоху алайхи ва саллам вафот этганларида ёшлари олтмиш учда эди. Пайгамбар бўлгунларигача кирк йил, пайгамбарликдан кейин йигирма уч йил умр кўрдилар. Ушбу йигирма уч йилнинг ўн уч йили Маккада, колган ўн йили хижратдан сўнг Мадинада ўтди. У зоти шарифга Аллох Таъолонинг дуруду салавотлари бўлсин!\n— ″Тахзибул-Асмои ва-ллугот″ (Нававий)\n— ″Ат-Табсира вал-Хадоик″ (Ибнул-Жавзий)\n— ″Ас-Сийратун-набавийя″ (Захабий)\n— ″Жавомиус-Сийратун-набавийя″ (Ибн Хазм)\n— ″Ал-Фусул фий сийратир-росул″ (Ибн Касийр)\n— ″Сахихус-Сиратун-набавийя″ (Иброхим Алий)


Иванка Трамп Жаҳон банки раҳбари бўлмайди? Диттонинг изоҳи - xabar.uz\nИванка Трамп Жаҳон банки раҳбари бўлмайди?...\n15.01.2019 12:22 0 86\nАҚШ президентининг қизи ва маслаҳатчиси Иванка Трамп Жаҳон банки президенти бўлиши мумкинлиги ҳақида хабарлар пайдо бўлганди. Аммо Оқ уй вакили Жессика Дитто бу хабарларни инкор этди. Бу ҳақда «Politico» нашри ёзмоқда.\n«Унинг (Иванка Трамп) номзод сифатида кўрсатилиши ҳақиқатга тўғри келмайди», — деди Дитто.\nДитто воқеага ойдинлик киритишича, молия вазири Стивен Мнучин Жаҳон банки раҳбарияти билан яқин ҳамкорлик қилиб келаётган Иванка Трампдан номзодларни илгари суриш жараёнида кўмак сўраган, холос. Иванка Трампнинг номзоди банк президентлигига кўрилмаяпти.\nЭслатиб ўтамиз, Жаҳон банки президенти Жим Ён Ким 1 февралдан истеъфога чиқиб кетишини маълум қилганди. Ҳолбуки у 2022 йилгача ташкилотни бошқариши лозим эди. Бироқ банкир ўз хусусий бизнеси билан шуғулланишни афзал билди.\nДарвоқе, ҳеч ўйлаб кўрганмисиз, нега Жаҳон банкига фақат АҚШ фуқаролари президент бўлади. Чунки банкнинг энг кўп акциялари АҚШ қўлида.\nАҚШ Жаҳон банки Иванка Трамп


Жинсий алоқа зино қилиб юрадиган еркаклар ҳақида нималарни биласиз - Jinsiy hayot 18+\nЖинсий алоқа зино қилиб юрадиган еркаклар ҳақида нималарни биласиз\nСавол: Менинг турмуш ўртоғим хизмат сафарида бўлиб қайтди, қайнонам еримни шифокор кўригига олиб бормоқчи бўлдилар лекин буни ерим ҳоҳламадилар. Шунинг учун еримни бошқа аёлга борган ёки бормаганлигини билса бўладими, лекин еримга ишонмаганим учун ҳалигача бирга болишга йўл қўймадим, чунки турмуш ўтоғимни бошқа аёлларга бўлган муносабати жуда кучли нега еркаклар айнан ёмон аёлларга боришни мақул кўришади?\nБиринчидан у бошқа аёлга борган бўлса уни ҳеч қанақа дўхтир кўриб айтиб беролмайди. Чунки жинсий алоқадан ўтувчи касаллик чиқмаса. Еркакларни ҳам ҳозир совоти жуда кучли, улар ҳимояланиш сирларини жуда яхши билишади, кимлардир призирватив кимлардур махсус свечалардан фойдаланиб сақланишади.\nБу сақланиш чораларини дориҳоналарга бориб сўрасангиз ҳам дориҳоначи сизга хар ҳил турларини айтиб чунтуриб беради. Енди ҳозир 21-асрда жуда кам еркаклар қолганбўлса керак, сақланиш чораларини кўрмасдан алоқада бўладиган.\nЕнди еризда касал бўладиган бўлса юқган бўлса анча пайт хизмат сафарида бўлган бўлсала, қанақадур касалликни белгилари бўлган бўларди . Aгар касалликни белгилари бўлган бўлса биринчи сизни емас дўхтирни ёнига келган болардилар. Демак сиз билан яқин бўлмоқчи бўлсалар ўйлайманки ўзларини текширтирган, ўзига ишонади, ҳеч қанақа касаллиги йўқ.\nБўлиши мумкун масуляциз одам бўлса, касал ҳам ушлашади, ҳотинига ҳам юқтиришади, даволанишмайди ҳам, сурункали қилиб юрушади ҳотинлари кейин қанақадур бир безовталила кучайиб кетгандан кейин аёллар консултациясига чиқганда бу нарса диагностикага ўтқазилади кейин бориб теританаси диспансирига топширилади ва кейин ўша йерда уни даволшади.\nAёллар ҳам, мана йенгилтак аёлларни биламизки уларни кўпи профиссионал пул учун хизмат кўрсатувчи аёллар бор буни ичида, уларни ҳаммасини қонуни бор улар ҳеч қачон сақланиш химояларисиз алоқа қилишмайди. Улардан касал ушлаб олиш қийин ёки касал ушлаб олинмайди деган манода гапирмаябман. Лекин улар билишмидики бу сақлаш чоралари еркакларда ҳам аёлларда ҳам 100% бўлмайди. Ўша призирвативни қўлланмасида ҳам ўқисак улар фақат касалликни отишини фойизини камайтириб беради ҳолос.\nЕнди бу саволга жавоб ерингизга ишонинг, балки унақа емасдур. Сиз яхши кўрганиздан, рашк қилаётганингиздан балки шунақа кўринаётгандур, ҳалол бўлсачи бу нарсани ҳам бир ўйлаб кўриш керак. Бола ҳам ўзига ишонадиган бўлса нима қиламан дўхтирга бориб деган бўлиши мумкун, ғурури бор еркак кишини туппа туззик еркак нимага дўхтирга бораман дейди, ўзини ҳалоллиги исботлаб ўтириши шарт емас ётгинг кемаса майли ётма дейди. Бўлади енди дўхтирга бормиман деган бўлса касал дегани емас, сиз уни ушлаб олдим мана дўхтирга бормади кўрсатмади демак бу касал бу билан ётмиман деган емас.\nОдамни мухаббати кўзда қанчали яқинликни йўқацангиз унадан нари бўладиган бўлсангиз ўртага совиқчилик тушаверади, бир бирига бўлган ишонмаслик одамларни ўртасидаги оиласига муҳаббати йўқ бўлиб кетишига ва бир бирига бўлган ишончи баттар йўқ бўлиб оилани орада бузулиб кетишига сабаб бўлиши мумкун.\nОддий бўлмаган рашк жудаям кўп оилада бўлар бўлмас нарсалардан ҳам рашқ қилиб ҳам оила бузулиб кетябди. Еркакларда ҳам куракда турмайдиган нарсаларни руқач қилиб рашқ қилиш бор аёлларда ҳам бази ҳолатда шунақа нарса бўлади.\nЕнди мана биз еркак киши биламиз бази ҳолатда бошқа миллатларда бошқа давлатларда ҳам опа сингилларимиз бор қариндош-уруғларимиз бор, кўришганда лабидаги памада ўт-бўтимизга тегиши мумкун, у ҳеч қанақа ўйнаш емас. Масалан ўзизники бўлиши мумкун онасиники бўлиши мумкун ва шу раwқ орқасидан оилалар бузулиб кетябди. Қандай енди ишонмасдан яшаб бўладими? Бекордан бекор бир бирини айбдор қилиш керак емас. Aгар сиз ўз қўлиз билан ушламаган бўлсез бу нарсага ишонманг. Еркак кишида полеганку ўша ёзиши мумкун, у дегани сиз у смс ўқиган бўлсез унга ёзганини, бу дегани бирга ётибди дегани емас. Сизга бирортаси ёзса сиз у билан ётиб юрган бўласизми? Шунинг учун кўпроқ ишониш керак.\nЕркак кишиларга айтаман агар кўрябсиз оилангизда ростан ҳам шунақа бир шубҳа бўладиган бўлса юр ҳотин ман санга кўриб шуни исботлаб бери, қайси дўхтирга олиб борасан қаёққа борамиз юр деб бориб анализни топширинг буни ҳеч қанақа қўрқинчли жойи йўқ. Лекин бази бир еркаклар бор ишга кеттим деб тоққа чиқиб келадила бирдан қўйлиқни мостини тегидан битта қизни олиб, дачала олиб бизда ҳозир дача дача дейдиганлар жуда кўп. Дачага бориб ётиб келади, резинка билан ётиб ўзига ишонади ман ҳеч қанақа касаллик оп кемиман ва кеч қурун ҳотини билан ётади. Ҳотини безовта бўлса ҳам манда ҳеч қанақа касаллик йўқ деб ўйлайди, чунки резинка билан ётганман.\nРезинка хеч қачон 100% сақламайди билиб қўйинг, айниқса жинсий алоқадан ўтувчи майда вирусларни ҳаммаси ўтиб кетади. Шунинг учун бу нарсадан ехтиёт бўлиш керак. Aгарда оила бузулиб кетишига сабаб бўлишини билаётган бўлсангиз, ман ўйлиманки зино қилинганда тош бўрон қилиш керак, уни гунохини бошқачасига ювишни иложи йўқ.\nЎйлаб кўринг сизни хеч ким тош бўрон қимагандаям ҳудо етган бўлса шу нарса яхшимикан? Енг яхшиси аёлингиз билан ўртада севги муҳаббатни ривожлантиринг бўлди сизга бошқа хеч ким керакмас, қарашни ҳам кераги йўқ бошқа аёлларга. Кўчадабошқа аёлларга ва беҳаё кинолар кўрганингдан кейин албатта ёнингдаги ҳотининг ёқмайдида.Шайтон кирволгандан кейин у бўлди қийин болади, кирғизманг шайтонни, зино қилмайлик ҳалол бўлайлик.\nМуаммо бўладиган бўлса дохтирга кўринайлик. Бир биримизга ишонайлик, ҳаёт албатта ширин шакар бўлади. Боллаларизчи сиздан кўриб улар ҳам сиз қилган ишни давомсчиси бўлади.Ҳоҳлисизми боллариз ҳам ўзингизга ўхшаб зино қилиб юрушини, ҳоҳлармидиз неваралариз шунақа бир касални ушлаб кейин касаллик билан даволанишини.\nҲозир жинсий алоқадан ўтувчи касаллик ҳақида гапирганда енди мана кўп учраябди Тубирклёз касалликлари, Сариқ касалликлари,вич енфексия уларчи улар ҳам жинсий алоқадан ўтади. Сақланишни 100% чораси бўмагандан кейин енг зўр чора, бормаслик зино қилмаслик.\nPREVIOUS Previous post: Кизлик пардаси хакида уни қандай аниқлаш мумкун.\nNEXT Next post: Жинсий қувватни кучайтириш учун доcтор д маслахат беради\nАёл қанча вақт қўшилмасдан жинсий алоқа қилмай юриши мумкун?Аёл қанча вақт қўшилмасдан жинсий алоқа қилмай юриши мумкун?\nАёл қанча вақт қўшилмасдан жинсий алоқа қилмай юриши мумкун? 32-33 ёшдаги аёл кишиларга турмуш ортоғингиз бола чақа оилани боқаман\nЭримга кандай дори берсам кизларга бормайди?Эримга кандай дори берсам кизларга бормайди?\nЭримга кандай дори берсам кизларга бормайди? Доктор салом ерим кўп қизлар билан интим отнешенияда бўлади қандай


ОЧИҚ МУЛОҚОТДА «ЁПИҚ» МАСАЛАЛАР ҲАМ МУҲОКАМА ҚИЛИНДИ – Иқтисодий Газета\nБошқа рукнларИжтимоий ҳаёт\nМаълумки, тўрт мингйиллик тарихга эга бўлган Чуст ўзининг қўли гул ҳунармандлари, айниқса, дунё тан олган пичоқ ва дўппилари билан довруғ қозонган. ЎзМТДП Наманган вилояти кенгаши раиси Ғайратжон Тўйчибоев, «Ҳунарманд» уюшмаси вилоят бўлими раҳбари Жаҳонгир Валиев, Чуст тумани ҳокими ўринбосари – туман хотин қизлар қўмитаси раиси Дилфуза Ўриновалар модераторлик қилган тадбирда ушбу йиғилиш учун бежиз айнан ушбу туман танланмагани таъкидланди.\nҚайд этилганидек, мамлакатимизда миллий ҳунармандчиликни тараққий эттириш учун изчил саъй-ҳаракатлар олиб борилмоқда. Ҳунарманд аҳли ҳам халқимиз турмуш фаровонлигини ошириш, аҳоли бандлигини таъминлашда ўз ўрнига эга. Айниқса, Президентимизнинг 2017 йил 17 ноябрдаги «Ҳунармандчиликни янада ривожлантириш, ҳунарманд ларни ҳар томонлама қўллаб қувватлаш чора-тадбирлари тўғрисида»ги фармонидан кейин Наманганда ҳам оилавий тадбиркорлик, ҳунармандлик билан шуғулланаётганлар учун қулай шартшароитлар яратилиб, қўшимча имкониятлар берилди.\n– Бугунги мулоқотдан кўзланган мақсад ҳунармандлар фаолияти билан яқиндан танишиб, уларнинг муаммоларини атрофлича ўрганиш, – деди ЎзМТДП вилоят кенгаши раиси Ғайратжон Тўйчибоев. – Чунончи, юксак эстетик қимматга эга бўлган миллий ҳунармандчилик турларини қайта тиклаш ва соҳани ривожлантириш, бу йўналишдаги қадимги мактаблар анъаналарини сақлаб қолиш партиямизнинг устувор вазифаларидан ҳисобланади. Бу борада фаолларимиз ва депутатларимиз томонидан амалий ишлар олиб борилмоқда. Айтиш лозимки, Президент фармони ва қарорларига биноан, «Ҳунарманд» уюшмаси аъзоларига 42 та имтиёз берилгани соҳа ривожига хизмат қилиш билан бирга уюшманинг ўрни ва нуфузини ҳам оширди. Қолаверса, ҳунармандчиликни ривожлантириш мақсадида уларга ускуна сотиб олиш учун 8 фоизли, маҳсулот харид қилиш учун эса 16 фоизли имтиёзли кредит ажратиш назарда тутилган. Шу ўринда мазкур ҳужжатлар қабул қилингач, Наманганда «Ҳунарманд» уюшмасидан рўйхатдан ўтган ҳунармандлар сони уч баробарга ошиб, 2 минг 500 нафарга ошганини таъкидлаш жоиз. Айни пайтда вилоят ҳунармандлари республика ва халқаро миқёсдаги фестивал, савдо кўргазмаси ва бизнес анжуманларида ҳам фаол иштирок этишмоқда. Яқинда Беларусь Республикасида бўлиб ўтган икки давлат ишбилармон доиралари вакиллари иштирокидаги форумда ҳам миллий ҳунармандчилик намуналари, хусусан, Чуст пичоқлари ва дўппиларига катта қизиқиш билдирилди. Мулоқотда ҳунармандчилик маҳсулотларини ташқи бозорда ҳам кенг тарғиб этиш мақсадида Чустда «Дўппи тикдим ипаклари тиллодан» мавзуида халқаро фестивал ўтказиш режалаштирилаётгани маълум қилинди. Дебатда «Мадина Зиё» ўқув маркази раҳбари, «Ташаббус 2019» республика кўрик танлови ғолиби, партия фаоли Мадина Ваҳобова, тунукасоз уста Олимжон Охунов, Ёшлар иттифоқи туман кенгаши раиси Воҳиджон Ғиёсовлар сўзга чиқиб, соҳа вакилларининг қонуний ҳуқуқ ва манфаатларини таъминлайдиган алоҳида қонун ишлаб чиқиш, ҳунармандларга кўрсатиладиган банк хизматларини осонлаштириш, бир қатор имтиёзлар берилганига қарамай, кредит олишдаги муаммоларни бартараф этиш, усталарга ержой ажратиш каби долзарб масалаларни тезда кўриб чиқиш лозимлигини таъкидладилар. Партия Дастури ва 20202025 йилларга мўлжалланган сайловолди платформасида ҳам ушбу масалалар ўрин олиши лозимлигини қайд этдилар. Тадбирда Наманганда ҳунармандчиликнинг дўппидўзлик, пичоқчилик, чеварлик, дурадгорлик, ўймакорлик турлари оммалашгани ҳолда кулолчилик санъати ниҳоятда оқсаётганига ҳам эътибор қаратилди. Бор йўғи икки нафар ҳунарманднинг кулолчилик билан шуғулланаётгани ачинарли ҳол, албатта. Ваҳоланки, қўшни Фарғона вилоятининг биргина Риштон туманида 4 минг нафар кулол бор. Мулоқот якунида партия ташкилоти фаоллари ҳунармандларнинг таклифмулоҳазлари, мурожаатларидан келиб чиққан ҳолда мазкур йўналишда амалга оширилиши лозим бўлган долзарб вазифаларни белгилаб олдилар.\nОқилхон ДАДАБОЕВ, «Иқтисодий Газета»нинг Наманган вилоятидаги мухбири


Арнасойлик 3 нафар фуқарога компенсация пуллари ундириб берилди - Zamin.uz\n20:43 / 19.06.2021\nФуқаролик ишлари бўйича Дўстлик туманлараро судининг 24.08.2020 йилдаги қарорига қарздор Арнасой туман ҳокимлигидан ундирувчилар Н.С., Э.Ш ва И.Ҳ.ларнинг фойдасига бузилишга тушган уй-жойлар учун жами 248 млн. 307 минг сўм компенсация ундириш белгиланган.\nМазкур ижро ҳужжатилари Бюронинг Арнасой туман бўлими иш юритувига келиб тушган ва ижро иши юритилган. Ўзбекистон Республикаси “Суд ҳужжатлари ва бошқа органлар ҳужжатларини ижро этиш тўғрисида”ги Қонуннинг 23-моддасига кўра қарздорга ижро ҳужжатининг ижросини ихтиёрий равишда таъминлаш учун муддат берилган.\nШунингдек, Қонуннинг 71-моддасига асосан давлат ижрочиси томонидан Арнасой туман ҳокимлигига 248 млн. 307 минг сўм компенсация пулларини тўлаб бериш мажбурият юклатилган.\nШу билан бирга, Бюронинг Арнасой туман бўлими томонидан мазкур ижро ҳужжатини ижросини таъминлаш бўйича Арнасой туман ҳокимлигига эслатма хати юборилган.\nМажбурий ижро харакатлари давомида Арнасой туман ҳокимлигидан 248 млн. 307 минг сўм компенсация пуллари тўлиқ ундирилиб, ундирувчилар Н.С., Э.Ш. ва И.Ҳ.ларга тўлаб берилди ва ижро ҳужжати Ўзбекистон Республикаси “Суд ҳужжатлари ва бошқа органлар ҳужжатларини ижро этиш тўғрисида”ги Қонуннинг 41-моддаси 1-қисмига асосан тамомланган. “Замин” янгиликларини “Инстаграм”да кузатиб боринг\nЯнгиликлар » Жамият » Арнасойлик 3 нафар фуқарога компенсация пуллари ундириб берилди


Воизлик 59 — Dilkashradio.com\nХудованд Мусога бюуриб шундай деди: “Халқ учун ҳамма томондан чизиб, айт: эҳтиёт бўлинглар, тоққа чиқманглар ва унинг этагига ҳам тегинманглар; тоққа тегинган ҳар ким ўлимга тортилади; тоққа ҳеч кимнинг қўли тегинмасин, теккани эса тошбўрон қилишсин ёки камон билан отишсин; молми у, ёки одами тирик қолмасин. Карнайнинг узун овози эшитилган вақтда эса улар тоққа чиқишлари мумкин” ушбу оятни эски ахд китобининг Чиқиш китоби 19:12-13 оятларидан топиб ўқишингиз мумкин.\nХудованд Синай тоғнинг атрофида чегара ўрнатишни уларга буюрди. Худованд тоққа тушган пайтда исроилликлар ёки бирон бир ҳайвон тоққа қўл теккизганидаёқ ўша заҳоти ўларди. Гуноҳнинг жазоси – ўлимдир. Чунки Худованд мутлақ муққадас, одам эса гуноҳкордир. У барча гуноҳкорларни Ўзидан четлаштириб қўйди. Улар энди Худога яқинлашолмайдилар. Мусо Синай тоғнинг этагига тушгандан кейин, Худованд тоғдан туриб исроилликларга гапирди. “Худованд ушбу сўзларни айтиб, гапирди:\nМен Худованд сени Миср еридан қуллиқ уйидан олиб чиққан сенинг Худойингман”-деди. Келинглар, Муқаддас Китобда ёзилган ўн амрга назар ташлайлик. “Менинг юзим олдида сенинг бошқа худойинг бўлмасин” Биринчи амрда Худованд, ҳар бир одамнинг Худоси фақат У бўлиши кераклигини айтди. Бу дегани, одамлар фақат унга сажда қилишилари керак. Унга, энг олий, энг буюк бўлганга қарагандай қарашлари керак. Худованд ҳеч кимга ва ҳеч нарсага Унинг ўрнини У билан бўлишишга йўл қўймайди.\nОдамлар ҳаётларида ва ўлимидан сўнг муҳтож бўлган нарсаларда Унга суянишдан ташқари ҳеч кимга ва ҳеч нарсага таянишлари керак эмас. Улар ҳеч кимга ва ҳеч нарсага топинишлари керак эмас. Улар ўз фикрларида энг юқори жойни фақат Худога беришлари ва ҳамма нарса учун Уни олқишлаб, Унга миннатдорчилик билдиришлари керак. Ишаё китобининг 45:5да шундай дейилган: “Мен — Тангриман ва Мендан бошқа Худо йўқдир“ Ҳаётимизда Худонинг ўрнини ҳеч ким ва ҳеч нарса эгалламаслиги керак.\nАгар одам Худони ўрнига кимнидир қўйса, бу қаршилик ва гуноҳдир. Агар оғзимизда Худовандни ҳокимимиз деб тан олсак, аслида эса Уни юрагимизда биринчи ўрнига қўймасак, биз бу амрни бузган бўламиз. Бугун кўп одамлар Худони ўрнига ўзини қўядилар. Улар, ўзларининг келажакларнини назорат қилолади деб ўйлайдилар. Улар қилинаётган барча нарсаларда одамни олқишлайдилар. Шайтон ва унинг издошлари абадийликни оловли кўлда ўтқазадилар.\nБаъзи одамлар, келажакда ўзлари билан нима содир бўлишни билиш учун гороскопларни ўқийдилар ёки фолбинларга мурожаат қиладилар. Бу эса биринчи амрни бўзишидир. Фақат Худовандгина хар бир инсоннинг келажагини билади. Шу билан бирга хар биримизнинг хаётимиз учун Унинг алохида режалари мавжуддир. Келинглар шунинг учун хам Худовандимизни улуғлайлик. Бутун одамзод тазим қилиши учун фақатгина ягона худованд мавжуддир. Нажотга олиб борувчи йўл хам ягона Раббимиз Исо Масихдир.


Мурод Зуҳуров: Мухлислар олдида юзимиз ёруғ бўлди\n«Навбаҳор» - «Бунёдкор» ўйинидан сўнг учрашувнинг энг яхши футболчиси деб топилган Мурод Зуҳуров ўйин ҳақидаги фикрларини билдириб ўтди:\n- Ўйин қийин ўтишини билар эдик. Сабаби жамоамиз ёш футболчилардан таркиб топган ва тажрибаси камроқ. Биринчи бўлимда яхши ҳаракат қилдик ва иккинчи бўлимда айнан шу тажрибанинг камлиги боис ўйинимиз қовушмади. Айниқса жисмоний жиҳатдан озгина чарчаб қолишди. Йигитлар ҳаракат қилишди ва ғалаба қозондик ҳамда мухлислар олдида юзимиз ёруғ бўлди.\n- Учрашув пенальтиларга бой ўтди. Бу ҳақда фикрингиз қандай?\n- Бор нарсани бор дейиш керак. Ҳакам 11 метрлик нуқтани кўрсатдими демак пенальти бор. Йигитлар бир оз консентрацияни йўқотиб қўйишди ва кетма-кет гол ўтказиб юборишимизга тўғри келди. Юқорида айтганимдек тажрибасизлик ҳам озгина панд берди.\n- Пенальтини қайтарган вазиятингизга келсак, дастлабкисини қайтара олмадингиз бироқ ўша футболчининг иккинчи зарбасини қайтардингиз.\n- Иккинчи пенальтида маҳоратимни кўрсатишга ва рақибни чалғитишга ҳаракат қилдим. Биринчи пенальтида рақиб менга тескари томонга тепган эди, икинчисида шу томонга тепишга мажбур қилдим ва қайтардим. Қайтган тўп унинг оёғига бориб тушганида ерда ётгандим, рақиб тўпни дарҳол тепмагани учун ҳимоячиларимиз менга ёрдамлашиб юборди ва тўпни эгаллаб олдим. Ғалабадан хурсандман!


«Норма Маслаҳатчи» газетасининг 2015 йил 3 февраль 5-сони - Gazeta.Norma.uz\n«Норма Маслаҳатчи», №5, 2015й. 3 февраль\nАдолат – қонун устуворлигида\nТадбиркорларга ўз ҳақ-ҳуқуқларини ҳимоя қилиши учун қулайлик яратиш мақсадида 86 мингдан ортиқ хўжалик иши бевосита жойларда, яъни сайёр суд мажлисларида кўриб чиқилган. 2014 йил 1 сентябрдан бошлаб хўжалик судларида суд мажлисларини видеоконференцалоқа режимида ўтказиш тизими ишга тушди.\nҚоидаларга риоя этмоқ даркор\nАудиторлик ташкилотлари учун жиноий фаолиятдан олинган даромадларни легаллаштиришга ва терроризмни молиялаштиришга қарши курашиш бўйича ички назорат қоидалари қабул қилинганлигига ўтган йилнинг охирларида роппа-роса беш йил бўлди.\nЖаҳоннинг рейтинг борасидаги тамойиллари\n«Auditreyting» МЧЖ бир неча йилдан буён аудит хизматлари бозори иштирокчилари томонидан тақдим этилган маълумотлар асосида мамлакатимиз аудиторлик ташкилотлари фаолиятини таҳлил этиб келади.\nЎтган йилнинг ноябрида Рим шаҳрида ХIХ Умумжаҳон бухгалтерлар конгресси World Congress of Accountants (WCOA) бўлиб ўтди. Унга «2020 йилга назар: ўтмиш сабоқлари, истиқбол режалари» мавзу қилиб олинди. Ўзбекистон номидан Ўзбекистон Аудиторлар палатаси ҳамда Ўзбекистон Бухгалтерлар ва аудиторлар миллий уюшмаси (ҳар иккила ташкилот Халқаро бухгалтерлар федерациясининг уюшган аъзосидир) иштирок этди.\nБош бухгалтер қўл қўймаган бўлса...\nФирманинг Ўзбекистон Республикасидаги доимий ваколатхонаси томонидан тақдим этилаётган ҳисобварақ-фактураларда бош бухгалтернинг имзоси йўқ, ҳатто у имзо қўядиган жой ҳам кўрсатилмаган. Солиқ кодексининг 222-моддасига мувофиқ ҳисобварақ-фактура қатъий ҳисобот ҳужжати ҳисобланади, шу боис бош бухгалтер ўз имзоси билан тасдиқламаган бундай ҳужжат қанчалик қонуний?\nАгар она рози бўлса...\nҲомиладорлик ва туғиш таътилида бўлган аёлни штат жадвалида унинг лавозими қисқариши муносабати билан унинг розилигисиз бошқа лавозимга ўтказиш мумкинми?\nБўлимингиз керак эмас\nМен ишлайдиган бўлимни қисқартиришни режалаштиришяпти. Мен беваман, ўғлим университетнинг III курсида ўқийди. Мени қисқартиришга ҳақлари борми? Раҳбариятнинг маълум қилишича, бўлим тугатилиши сабабли мени штатлар қисқариши муносабати билан ишдан бўшатишга ҳақли эканлар. Иккинчи саволим: менга худди шундай маош билан иш таклиф қилишлари керакми ёки бундан кам ҳақ тўланадиган иш бера оладиларми?\nЎз хоҳишимга кўра қисқартиринг\nМени қисқартириш асосида ишдан бўшатишни хоҳлашмаяпти, ўз хоҳишимга кўра ариза ёзишни таклиф қилишяпти. Бунинг устига кадрлар бўлими мени бундан олдиндан хабардор қилмади, шартта айтди-қўйди. Мавжуд бўлган бўш иш жойларини таклиф қилишди, улар мени қониқтирмади. Мен қандай йўл тутишим керак?\nРаҳбарликдан оддий ходимликка\nЖиноий ишлар бўйича суд МЧЖ директорини 2 йил мобайнида раҳбарлик лавозимларини эгаллаш ҳуқуқидан маҳрум қилди. МЧЖ муассислари уни ишдан бўшатишлари шартми ёки уни бошқа лавозимга ўтказиш мумкинми?\nЎзгартишлар киритиш таомиллари қандай?\nКорхоналарнинг хўжалик юритиш жараёнида хилма-хил ҳолатлар туфайли доимо муайян ўзгаришлар юз бериб туради. Кимнингдир манзили ўзгаради, кимдир хизмат кўрсатувчи банкни ўзгартиради, яна кимдир умуман қайта ташкил этишни ўтказиш, номланишни ўзгартириш ёки таъсис ҳужжатларига ўзгартишлар киритишга қарор қилади. Бундай вазиятларда нималарни билиш ва ёдда тутиш лозим?\nЧиқим кўп бўлмаслиги мумкин эди\nМаҳсулот етказиб берилган кундан 60 кун ўтгач, Сотувчи қарзни тўлаш талаби билан Сотиб олувчига даъво билан мурожаат қилди. Сотиб олувчи даъвога жавоб бермади. Ана шунда Сотувчи 10 млн сўм (асосий қарз суммаси), 2,4 млн сўм (тўлов муддати ўтказиб юборилгани учун пеня), 124 минг сўм (давлат божи) ва 7 200 сўм (почта харажатлари) ундириш талаби билан хўжалик судига даъво аризаси киритди.\n№4 27 январь 2015\n№3 20 январь 2015\n№2 13 январь 2015


Фото: Instagram / Anna Johnson\nLotinchada 18 май 2021, 20:05 Жаҳон\nФилиппин президенти эмланиш пайтида вакцина танлашни тақиқлади\nФилиппин президенти Родриго Дутерте мамлакат аҳолисига эмланиш пайтида вакцина танлашни тақиқлади. Унга кўра, мамлакатда мавжуд бўлган барча вакциналар самарали ҳисобланади. «Ҳеч қандай камситиш бўлмайди. Қайси вакцинани ишлатишни танлашингиз мумкин эмас, чунки уларнинг барчаси бир хил», — деди Дутерте. Унинг қўшимча қилишича, аксарият бадавлат одамлар АҚШда ишлаб чиқарилган вакциналарни, масалан, Pfizer ва Moderna’ни кутишмоқда. «Бундай бўлмайди, сиз миллионер бўласизми ёки бошқами, фарқи йўқ, сиз танлай олмайсиз. Қайси туманда яшасангиз ҳам, барчангиз бир хилсиз, мен сизни танлашингизга йўл қўймайман», дея келтиради унинг сўзларини ТАСС.\nТАССнинг ёзишича, мамлакат AҚШнинг Moderna ва Россиянинг «Спутник V» вакциналари, шунингдек, Pfizer, AstraZeneca, Sinovac, Bharat Biotech ва Johnson & Johnson компаниясига тегишли Janssen вациналаридан фавқулодда фойдаланишни маъқуллаган. Филиппинда 1 март куни Хитойнинг CoronaVac препарати билан эмлаш бошланди. — ТАСС.\nКолумбиядаги намойишларда 1,7 мингдан ортиқ одам жароҳат олган\n28 апрелдан буён Колумбияда бўлиб ўтаётган намойишлар пайтида камида 1,7 минг киши турли даражадаги тан жароҳати олган. Мудофаа вазирлигининг баёнотига кўра, жароҳатланганларнинг 802 нафари оддий фуқаролар, 920 нафари полиция ходимидир. Қайд этилишича, ушбу давр мобайнида полиция 735 кишини ҳибсга олган. Бундан ташқари, ҳуқуқни муҳофаза қилиш идоралари томонидан 18,2 минг дона совуқ қурол, 600 дона қурол, 318 дона пневматик қурол мусодара қилинди. — Колумбия Мудофаа вазирлигининг Twitter’даги саҳифаси.\n28 апрель куни Колумбия бўйлаб солиқ ислоҳотларига қарши намойишлар бошлангани ҳақида хабар берган эдик.\nЯпония ҳукумати иммиграция ислоҳотидан воз кечди\nЯпония ҳукумати амалдаги иммиграция қонунчилигини кучайтиришга қаратилган қонун лойиҳасини мухолифат ҳамда жамоат ва халқаро ташкилотларнинг танқидлари ортидан қайтариб олишга қарор қилди. Қонунчиликни қайта кўриб чиқиш, хусусан, қочоқлик мақомидан уч марта маҳрум қилинган чет эл фуқароларини мажбуран депортация қилишга рухсат беришга қаратилган эди. Қонун лойиҳасини танқид қилувчилар бундай ёндашувнинг ғайриинсонийлигини таъкидлаб, БМТнинг тегишли комиссияларида кутилаётган ислоҳотларни қораладилар. Япония иммиграция хизматининг маълумотларига кўра, 2020 йилда агентлик қочқин мақомини олиш учун келиб тушган барча мурожаатларнинг атиги 1 фоизини қондирган. — ТАСС.\nШунингдек: Токиода ишлайдиган олти мингга яқин шифокорлардан ташкил топган уюшма ушбу ёзда ўтказиладиган Олимпия ўйинларини бекор қилишни зарур деб ҳисобламоқда. Улар ҳозирда коронавирус пандемиясининг «тўртинчи тўлқини билан курашаётганларини» таъкидлашди ва, уларнинг фикрига кўра, янги тўлқин ҳозиргача энг кучлисидир.\nАҚШ президенти ва вице-президенти солиқ декларацияларини эълон қилдилар\nОқ уй эълон қилган солиқ декларацияларига кўра, AҚШ президенти Жо Байден биринчи хоним Жил Байден билан бирга ўтган йили 600 минг доллардан сал кўпроқ ишлаб топган. Шу билан бирга, вице-президент Камала Харрис ва унинг эри Даг Эмхофф 2020 йилда 1,6 млн доллардан кўпроқ даромад кўрган.\nТаъкидланишича, Байден 25,9 фоиз самарали ставка бўйича 157 минг доллар миқдорида федерал даромад солиғини тўлаган. Бундан ташқари, президент ва биринчи хоним Делаверда 28 минг доллар ва Виржинияда 443 доллар тўлашган. Шу билан бирга, улар 10 хил хайрия ташкилотларига 30 минг доллар миқдорида хайрия қилдилар. Энг катта хайр-эҳсон 2015 йилда онкологиядан вафот этган Жо Байденнинг ўғли Бо Байден номидаги фондга ажратилган 10 минг доллар бўлди.\nВице-президент ва унинг эри 2020 йилда тахминан 1,7 млн доллар ишлаб топган, улардан 36,7 фоиз самарали ставка бўйича 621 минг доллар федерал даромад солиғини тўлаган. Шунингдек, Харрис ва унинг турмуш ўртоғи Калифорниядаги даромад солиғи учун 125 минг доллар тўлашган, Эмхофф эса Колубия округидаги даромад солиғи учун 57 минг доллар тўлади. Харрислар оиласи 2020 йилда хайрия ишларига 27 минг доллар ажратган. — Оқ уй веб-саҳифаси.\nБундан аввал Украина президенти Владимир Зеленский ва оила аъзоларининг 2020 йилдаги даромадлар декларацияси ҳақида ёзган эдик.\nAргентина ички нархларни ушлаб туриш мақсадида мол гўшти экспортига бир ойлик тақиқ қўйди\nAргентина ҳукумати мамлакатдаги асосий нархлардан бири бўлган мол гўшти экспортини бир ойга чекламоқда. Бу ички нархларнинг муттасил кўтарилишининг олдини олиш мақсадида қилинмоқда. Ушбу даврда ҳукумат ушбу сектор учун фавқулодда чоралар мажмуини ишлаб чиқишни режалаштирмоқда. «Президент сўнгги бир неча ой ичида мол гўшти нархларининг барқарор кўтарилишидан хавотир билдирди», — дейилади Bloomberg хабарида. Нашрнинг таъкидлашича, Aргентинада инфляциянинг йиллик кўрсаткичи 50 фоизга яқинлашмоқда. Мамлакат президентининг сўзларига кўра, жорий этилган чоралар ижобий натижаларга олиб келса, экспортни тақиқлаш муддати қисқартирилиши мумкин. — Bloomberg.\nҲиндистондаги довулли шамол туфайли 20 дан ортиқ киши ҳалок бўлди\nҲиндистоннинг ғарбий қисмига келган ёмғирли циклон камида 21 кишининг ўлимига сабабчи бўлди. Яна 96 киши бедарак йўқолган. Юз минглаб одамлар электр таъминотисиз қолмоқда. Гужарат штатидаги аэропортлар, шу жумладан Сардара Валлабхай Патела халқаро аэропорти ёпилди. Маҳаллий метеорологик хизматларнинг хабар беришича, 17 май куни кечқурун шамолнинг максимал тезлиги 210 км/соатгача етган. Интерфакснинг ёзишича, циклон аста-секин сусайиб бормоқда, аммо яқин кунларда Ҳиндистоннинг аксарият ҳудудларида, айниқса Гужарат ва Махараштра штатларида кучли ёғингарчилик кутилмоқда. — Интерфакс.\nАввалроқ Ҳиндистоннинг ғарбий қирғоғига довулли шамол ва кучли ёмғирлар яқинлашаётгани ҳақида хабар берган эдик.\nГрузия, Молдова ва Украина Европа Иттифоқига қўшилиш бўйича меморандум имзолади\n17 май куни Киевга ташриф буюрган Грузия ва Молдова ташқи ишлар вазирлари украиналик ҳамкасби билан Европа Иттифоқига қўшилиш бўйича меморандум имзолашди. «Ушбу меморандум бизнинг Европа истиқболини рўёбга чиқариш йўлида фаол ишлаш ниятимизни тасдиқлайди», — деди Украина ташқи ишлар вазири. Унинг сўзларига кўра, ушбу ҳужжатда уч давлатнинг «Европа Иттифоқига қўшилишнинг бошқа муқобили йўқлиги» таъкидланган. Молдова ташқи ишлар вазирининг сўзларига кўра, меморандум уч мамлакатга кейинги ўн йил ичида Европа Иттифоқига аъзо бўлиш мақсадига эришишда ёрдам беради. — ТАСС.\nИспаниянинг Сеута шаҳрига рекорд даражада ноқонуний муҳожирлар келди\nИспания ҳукумати Aфриканинг шимолий қирғоғида жойлашган Сеута автоном шаҳрига рекорд даражада ноқонуний муҳожирлар келгани сабабли армияни сафарбар этишга қарор қилди. Маълумотларга кўра, бир кун ичида Марокашдан 5 мингдан зиёд киши, жумладан 1,5 мингга яқини вояга етмаганлар Испания шаҳрига сузиб келишган. Баъзи тахминларга кўра, Марокашдан Сеутага келган муҳожирлар сони 9 мингга яқин бўлиши мумкин. Кейинчалик Испания ҳукумати Марокашга 1,5 мингга яқин муҳожирни қайтариб юборгани ҳақида маълум қилди. ТАССнинг ёзишича, Испания шаҳрига ноқонуний муҳожирлар оқими Мадрид ва Рабат ўртасидаги дипломатик зиддиятлар фонида юз берган. — ТАСС.\nИсроил томонидан Ғазо секторига етказилган зарар 244 млн долларга баҳоланди. Маълумотларга кўра, Ғазода 800 дан ортиқ турар-жой бинолари бутунлай йўқ қилинди, яна 10 мингга яқини қисман вайрон қилинди.\nТуркия президентининг сўзларига кўра, мамлакат коронавируснинг тарқалиши устидан назоратни қайта тиклашга муваффақ бўлди. Ҳозирда мамлакатда баъзи человлар юмшатилмоқда, шунингдек, вазиятни нормаллаштириш бўйича ишлар олиб борилмоқда. Вазиятни барқарорлаштириш бўйича ишларнинг иккинчи босқичи 1 июндан кейин бошланиши режалаштирилмоқда.\nИлон Маск дунёнинг энг бой одамлари рейтингида учинчи ўринга тушди. Сўнгги беш кун ичида Tesla акциялари нархи 8,3 фоизга пасайган.


Катта бир сиёсий жараёнда менинг овозим борлигидан қувонаман — ёшлар ҳам сайловда фаол иштирок этмоқда - Халқ сўзи\nКатта бир сиёсий жараёнда менинг овозим борлигидан қувонаман — ёшлар ҳам сайловда фаол иштирок этмоқда\n17:52 24 Октябр 2021 Сиёсат\nБугун эл танлаяпти, саралаяпти, юртнинг боши бўлишга муносиб деб билган номзодни эркин сайлаяпти. Ҳа, дарҳақиқат, сайлаш — улуғ иш. Улуғлиги шундаки, элнинг овози бирлашяпти, битта кучга айланяпти.\nҚашқадарёда ташкил этилган 1001 та сайлов участкаси, кун пешиндан оққанига қарамай, гавжум. Ёшу кекса юрт тақдирига дахлдорлигини ҳис қилмоқда, шунинг учун ҳам сайлов участкаларига ошиқмоқда.\nҚарши шаҳридаги 12-сайлов участкасидаги сайловчилар оқимига қўшилдим. Эндигина 18 ёшга қадам қўйган Мадина Ибрагимова фикрларини тинглаб, юрагим ажиб ҳаяжонга тўлди.\n— Биринчилардан бўлиб овоз берар эканман, кўнглимдан бир фикр ўтди, дейди у. — Энди биз, ёшлар лоқайдлик, боқимандалик ва эринчоқлик каби иллатлардан йироқда бўлишимиз керак. Барпо этилаётган Янги Ўзбекистонга шахдам одимлар билан, билимли ва салоҳиятли бўлиб қадам қўйишимиз лозим. Сайловда биз, ёшларнинг овозимиз юртга куч ва қудрат бағишлашига ишонаман.\nҚарши тиббиёт техникуми 2-босқичида таҳсил олаётган Мадина Ибрагимованинг бу фикрларини тасдиқлаган Қарши давлат университети 3-босқич талабаси Камола Иноятова қуйидагиларни қўшимча қилди:\n— Мен илк бор Президентлик сайловида иштирок этяпман ва катта бир дарёга жилға мисол қўшилаётгандай ҳис қиляпман ўзимни. Аслида ҳам азим дарёлар жилғалардан куч олади. Катта бир сиёсий жараёнда менинг овозим борлигидан қувонаман.\nҚарши шаҳридаги Мағзон қишлоғида жойлашган 12-сайлов участкасида 1728 нафар сайловчи қайд этилган бўлиб, одамларнинг кети узилмаяпти. Кекса бир онахонни суҳбатга чорладим.\n— Ёлғиз бошим билан икки боламни уйли-жойли, ҳунарли қилдим, — дейди Қандилой момо Ғаффорова. — Мени қувонтирган нарса шуки, болаларим жуда меҳнаткаш, элга наф келтирадиган одам бўлиб улғайишди. Улар ҳам келиб овоз беришди, мен ҳам Ўзбекистонимиз тинч, обод ва кўркам бўлиши учун овоз беришга келдим. Ниятим, тадбиркорлар кўпайсин, тадбиркор кўпайса, юртга барака инади.\n12-сайлов участкаси раиси Нигора Аҳмедова эса сайловчиларнинг фаоллигини алоҳида таъкидлади.\n— 1728 нафар сайловчининг 24 нафари муддатдан олдин овоз берди, — дейди Н. Аҳмедова. — 14 нафар сайлов участкасига кела олмайдиган фуқарога кўчма сайлов қутилари орқали хизмат кўрсатдик. Бизда сайловчиларнинг эркин овоз бериши учун барча қулайликлар яратилган. Сайлов натижаларини ҳар соатда онлайн тарзда 13-Қашқадарё сайлов округига етказмоқдамиз. Бир сўз билан айтганда, бу сиёсий тадбир халқнинг ҳамжиҳатлиги, ҳамфикрлиги ҳамда уюшқоқлиги билан давом этмоқда.\nФахриддин БОЗОРОВ, «Халқ сўзи».


БАХТЛИ ҲАЁТ СИРИ | Mohiyat\n06.10.2020 06.10.2020 Gulandom\t731кўришлар\n50 йил давомида, доимо бахтли яшаганини сирини диктор (радио орқали матн ўқувчи) сўради:\nОнахон, айтингчи, сирингиз нимада? Таом тайёрлашга усталик, ё чиройда ёки фарзандларни дунёга келтиришдами? Ё бошқасидами? – деди.\nОиладаги саодат, Аллоҳнинг тавфиқидан сўнг аёлнинг ўз қўлларида. Аёл, уйини жаннатга айлантириши ё аксини қилиши мумкин. Гап бойликда, деб ўйламанг. Қанча давлатманд, аммо бахтсиз аёллар бор. Улардан эрлари безиганидан ташлаб кетади.\nЯна жуда кўплари пишир – куйдирга ўта моҳир, баъзилари кун бўйи ширин таомлар тайёрлайди, аммо эрини унга қилган муомаласидан доим нолиди.\nУнда сизнинг сирингиз нимада? – деб сўради. Онахон:\nҲожамнинг ғазаблари келса, чуқур ҳурмат билан сукутга шўнғардим. Бошимни эгиб, хокисорлик билан гапларини тасдиқлардим. Аёл киши асло, эри унга ғазабланган ҳолда гапирса, жим, мазахомуз қарашда қарамаслиги керак. Эркак киши закий бўлиб, бу қилиғини тушунади.\nУруш – жанжални бошласалар бошқа хонага чиқиб кетса бўладими? Сиз олдилардан чиқиб кетмасмидингиз?\nАсло… агар эрнинг олдиндан чиқиб кетсангиз, унга нисбатан ҳурматсизлик, уни эшитишни истамаган бўласиз. То хотиржам бўлмагунларича, уларни эшитиб, барча гапларига «Ҳўп» деб турардим. Гапларини гапириб бўлгандан кейин, «Гапларингизни айтиб бўлдингизми?» дердим ва чиқиб кетардим. Чунки шунча бақиришдан кейин чарчардилар – да, дам олишлари керак бўларди. Мен эса, хонадан чиқиб, уй юмушларига киришардим.\nШунча гапдан кейин нима қилардингиз? Аразлаб, бир – икки ҳафта гаплашмай, кескин услубларни қўлламасмидингиз?\nЙўқ, икки томони ҳам кескир силоҳдек бўлган бу ёмон одатдан эҳтиёт булиш керак. Агар эрингиздан бир ҳафта аразлаб юрсангиз, у сизнинг кўмакларингизга эҳтиёжи тушса ҳам, сизсиз ўзи бажариб шу ҳолатга ўрганиб қолади. Яъни, унга сизнинг аҳамиятингиз қолмайди. Ҳожамнинг баъзан талаблари шу даражада юқори бўлиб кетганидан ўта қайсар, инжиқ бўлиб қолардилар.\nШундай ҳолатда нима қилардингиз?\nБир – икки соатдан сўнг, у кишига бир қадаҳ шарбат ёки бир финжон қаҳва келтириб, «Марҳамат, ичиб олинг», дердим. Албатта шунга эҳтиёжлари тушиб турган бўларди. Мен ҳам одатдагидай гаплашаверардим. «Мендан хафамисан» десалар, «Йўқ», дердим. Ўзларининг қаттиқ гапларига узр сўраб, чиройли гапларни айтардилар.\nСиз ўша гапларга ишонармидингиз?\nҲа, албатта. Мен ўзимга ишонаман, ахмоқ эмасман – ку!? Эрим ғазабда айтган гапларига ишониб, ҳотиржам бўлганда айтганларига ишонмаслигимни хоҳлайсизми?\nСизни уришиб, бақириб, сўнг яхши муомала қилиб кетса, сизнинг ҳурматингиз, ғурурингиз қаерда қолади?\nМенинг ғурурим, ҳурматим, эримнинг ризолиги, ўзаро муносабатимизда хотиржам бўлишимиздадир. Эр – хотин ўртасида ғурур бўлмайди. Қанақасига ғурур бўлсин? У сиз билан бирга яшаса, айбу нуқсонларингизни билса, ҳеч кимнинг олдида кўрсатилмаган сифатларингизга шоҳид бўлса, ғурур қоладими?\nАгар аёл киши қуш қилиб яратилганида, “Товус”…\nҲайвон қилиб яратилганда, “Кийик”…\nҲашарот бўлганда, “Капалак” бўларди.\nЛекин у инсон қилиб яратилди. Натижада, суюкли маҳбуба, меҳрибон она, эр киши учун ер юзидаги энг гўзал неъматга айланди.\nУлғайганда, эрининг иймонини тўлдиради.\nОна бўлганида эса, ЖАННАТ унинг оёқлари остида бўлади.\nРасм интернетдан олинди.\nСурат муаллифи Оқилжон Ғуломов\nPrevious Previous post: ҒАНИМАТИМ-ОНАЖОН…\nNext Next post: СЕВИМЛИ ШОИРАМИЗ ШАРИФА САЛИМОВАДАН ДУРДОНА ШЕЪРЛАР:


30 йиллик «тавқи лаънат». «Ливерпуль»га яна нима етишмаяпти?\n13:38 / 08.03.2019\nАнглия Премьер-Лигаси 29-туридан сўнг мусобақа пешқадами ўзгарди. Узоқ вақт етакчилик қилиб келган «Ливерпуль» ҳамшаҳари «Эвертон» билан дуранг ўйнагач, иккинчи ўринга тушиб қолди. Англиянинг энг совриндор икки клубидан бири бўлган «Ливерпуль» 29 йилдан буён Англия чемпиони бўла олмайди. Бу орада Чемпионлар Лигаси, УЕФА Кубоги ва Европа Суперкубогида ғолиб бўлган жамоага негадир ички чемпионатда омад кулиб боқмаяпти.\nАнглияда футболда пул асосий нарса эмас, деб ўрганишган. Ўзларининг «олд скул»ларини қадрлайдиган инглизлар катта пуллар эвазига пайдо бўлган клубларни хушламасликлари ҳам бор гап. Шундай бўлса-да, араб капитали эвазига янги даврга қадам қўйган «Манчестер Сити» АПЛда ғолиб бўлди. Кейинчалик омадсизлик рамзига айланган «Арсенал» ҳам нолинчи йиллар бошида Венгер билан уч марта Премьер-Лигани ютганди. Рус капиталисти оёққа турғизган «Челси» мунтазам чемпион бўлиб келади, «МЮ» сэр Алекс вақтида Премьер-Лигада ғолиб бўлавериб зерикиб кетганди. Орада бир мавсум олдин зўрға лигада жон сақлаб қолган «Лестер» ҳам чемпион бўлди, лекин альбионнинг энг севимли жамоаларидан бири «Ливерпуль» ҳеч чемпион бўла олмаяпти. Нимага ахир?!\nКлопп келгач анча кучайган «Ливерпуль» жорий мавсумда иккинчи ўриндаги «Сити»дан 7 очко илгарилаб кетганида, мухлислар ана энди чемпионликни ҳеч кимга бермаймиз дейишганди. Лекин 7 очколик фарқ йўққа чиқиб, яна «Сити» етакчига айланди. Наҳот «Ливерпуль» яна Англия чемпиони бўла олмаса? Клопп ва йигитларига яна нима етишмаяпти?\nБошдан баланд сакраш...\nЮрген Клоппнинг «Ливерпул»га келиши нафақат «Ливерпуль» ва Англия футболи учун, балки бутун дунё футболи учун яхши ўзгариш бўлди. Чунки Клопп мухлислар кўз ўнгида жуда ёқимтой ва ҳеч кимдан қўрқмайдиган жамоани ташкил қилди. Клоппнинг ҳар бир мавсумида прогресс сезилмоқда. 2016 октябрда «Ливерпул»ни қабул қилиб олган Юрген жамоани ҳақиқий «безори»га айлантирди. Чемпионатда 8-ўрин билан кифояланган «Қизиллар» Европа Лигасида финалгача етиб боришди. Бироқ ҳал қилувчи ўйинда «Европа Лигасининг «Реал»ига айланган» «Севилья» Клоппнинг «безори йигитларини» мағлуб этади.\nКейинги мавсумда эса (2017-18 йилги мавсумда) «Ливерпуль» АПЛда катта қийинчилик билан бўлса-да, тўртликка кирди. Клоппнинг «Ливерпуль»даги ҳозирча энг катта натижаси эса Чемпионлар Лигасида қайд этилди. Жамоа финалгача етиб борди. Тан олиш керак, «Ливерпуль»нинг финалга етиб бориши катта сенсация бўлди. Ҳатто Англияда ҳам кўпчилик Клопп жамоасининг финалгача боришини кутмаганди. «Қизиллар» чорак финалда АПЛнинг бўлажак чемпиони «Манчестер Сити»ни мағлуб этишгани эса жамоа мухлисларига икки ҳисса завқ бағишлади.\nБугун «Ливерпуль» Европанинг энг кучли жамоаларидан бирига айланди, ҳужумдаги учлик супер ҳолатда, лекин ўтган мавсум олдидан уларга қандай қарашарди бир эслаб кўринг. Роберто Фирмино «Ҳоффенхайм»да ўзини кўрсатган, лекин Англияда кутилганидек порлай олмаётган бразилиялик футболчи эди. Бугун у Клоппнинг таъбири билан айтганда, «Ливерпуль»нинг юрагига айланган Бобби Фирмино. Садио Мане «Саутҳэмптон» сафида АПЛнинг энг тезкор ҳет-тригини муаллифи бўлган африкалик фуболчи эди. Бугун у Европанинг топ даражадаги ҳужумчиларидан бири.\nМуҳаммад Салоҳ ошиб борса Англияда ишлари юришмай Италияга кетган ва «Рома»да тузуккина вингер эканини исботлаган мисрлик футболчи эди. Бугун у АПЛ тарихида бир мавсумда энг кўп гол урган футболчи, Европада «безбетларча» Роналду ва Мессининг ҳукмронлигига дахл қилишга уринаётган мегаюлдуз. Эндрю Робертсон Премьер-Лигада охирги ўринларда юриб, кейинчалик чемпионшипга йўл олган «Ҳалл Сити» футболчиси эди. Клоппнинг жамоасида у Европанинг энг зўр чап қанот ҳимоячиларидан бирига айланди. Юргеннинг таъбири билан айтсак, Эндрю бугун Шотландиянинг Уильям Уоллеси. Клопп «нафақа остонасидаги» Милнерни жамоанинг энг зўр ассистентига, ўртача футболчи бўлган Жордан Ҳендерсонни супер таянч яримҳимоячисига, ҳали мактабни ҳам битириб улгурмаган Трент-Александ Арнольдни асосий ўнг қанот вингерига айлантирди. Бунинг номини эса чинакамига ўз имкониятларидан бир бош баланд сакраш дейишади. Бундай жамоадан эса чемпионликни талаб қилиш тўғри эмасди.\nҲа, Клопп мана шундай катта миссияни жуда тез уддалади. Эсингизда бўлса, «Ливерпуль» 2016 йил Брендан Рожерсни истеъфога чиқаргач, футбол жамоатчилиги унинг ўрнини ким эгаллаши борасида мулоҳаза юрита бошлади. «МАТЧ ТВ»нинг «Инглизча акцент» деган кўрсатувида қатнашган таниқли шарҳловчи Роман Гуцайт бу борада айтган гапи ҳеч эсдан чиқмайди: «Агар «Ливерпул»га узоқ кутилган Англия чемпионлиги керак бўлса, Карло Анчелоттини олиб келиши керак. Агар «Ливерпуль» хўжайинлари «банда» яратишни хоҳлашса, у ҳолда Юргенн Клопп энг яхши вариант». Чиндан ҳам Клопп «банда» ярата олди. Унинг жамоаси хоҳлаган жамоасига 5талаб гол ура бошлади, лекин ҳар қандай ўртамиёна жамоа ҳам «Ливерпул»ни енгиб кетаверди. Оқибатда Клоппнинг жамоаси Робин Ҳуд лақабини олди.\nКлопп ўтган мавсумлардаги ўта қайноқ ўйин натижа бермаслигини, жамоа «ўзини босиб олиши кераклигини» тушунди ва «Ливерпуль» ўйинига босиқлик, ақл қўшишга қарор қилди. Бошқача қилиб айтганда «Ливерпуль» жорий мавсумда 1:0 ҳисобидаги ғалабага ҳам қаноат қилишни ўрганган, ҳақиқий етакчиларга хос салобатли жамоага айланди. Мавсум аввалидаги қуруқ ўйинлар, кучли бешликда кам гол ўтказиб юбориш бўйича энг яхши кўрсаткичлар барчаси яхши кетаётганини кўрсатди. Аммо мавсум ҳал қилувчи палласига кирар экан, «Ливерпуль» яна қоқилишни бошлади. 30 йилдан буён чемпион бўла олмаётгани жамоага катта босим юклай бошлади. Оқибатда етакчилик бой берилди. Ҳозирча, албатта.\nҲозир Англияда чемпионлик учун курашаётган «Манчестер Сити» ва «Ливерпуль»нинг асосий иккита фарқи бор ва ўша фарқлар Гвардиола жамоасининг фойдасига ишламоқда. Бу фарқлар таркиб билан боғлиқ. «Ливерпуль» жуда кўп ўйинларда деярли бир хил таркиб билан ўйнади. Марказий ҳимоячилар жароҳат сабаб ўзгариб турганини инобатга олмасак, қолган чизиқларда ўзгармас таркиб пайдо бўлди. Бу эса топ-клубларни ҳал қилувчи паллада оёғидан чаладиган нарса. Тўғри, муқим асосий таркибнинг шаклланиши жамоавий ўйин учун зарур, лекин ҳар қандай футболчи асосий таркибда тушиши аниқ эканини билса, бўшашади. Бу керак бўлса инсоннинг ўзига боғлиқ бўлмаган инстинкт.\n«Сити»да эса ҳатто клуб афсонаси Серхио Агуэрога ҳам асосий таркибда ўрин кафолатланмаган. Ҳужум чизиғидаги футболчилар доим алмашиб туришади, чунки улар шунчалик кўпки, улардан битта жамоа тузса бўлади. Пеп таркибни тез-тез ўзгартириши билан захирада кучли рақобатни шакллантирган. «Ливерпуль»да эса захирадан ўйинга қўшилиб, натижага таъсир қила оладиган футболчилар рўйхати Шердан Шакири билан бошланади ва шу ерда тугайди. «Сити»нинг биз юқорида таъкидлаган иккинчи устунлиги айнан захира имкониятларининг кенглигида.\nМуҳаммад Салоҳ ўтган мавсум ўнг қанот ҳужумида ўйнаб АПЛ тўпурари бўлди. Жорий мавсум аввалида Клопп уни марказий ҳужумда ўйнатишга қарор қилди. Мураббий бу билан ҳужумчининг самарадорлигини янада оширишга қарор қилди. Бироқ Салоҳнинг марказга мослашиши осон бўлмади. Чунки марказий ҳужумда габаритли футболчилар ўйнаши яхшироқ, Салоҳ эса гавдаси билан мақтана олмайди. Буни пайқаган Клопп охирги ўйинларда Салоҳни яна ўзи ёқтирган чизиқда ўйнатмоқда. Тўғрироғи, Салоҳ Месси каби хоҳлаган ерида ўйнаши мумкин. Мана шундай кўп сонли ўзгаришлар Салоҳнинг ўйинига бироз салбий таъсир қилгандек.\nКлопп жавобгарликни ҳис қилмоқда\nБугун кучли бешликда истеъфоси ҳақида гап сўз бўлиши мумкин бўлмаган битта мураббий бўлса, бу шубҳасиз, Юрген Клопп. Бироқ германиялик мураббий клуб «унинг оғзидан чиққан» истагини бажаргани учун ўз-ўзидан катта масъулиятни ҳис қила бошлади. Футбол тарихидаги энг қиммат ҳимоячи, охирги йиллардаги энг харидоргир дарвозабонни олиб келиш клубга 150 миллион еврога тушди. Етмаганига яна шунча пул ўтган ёзда харж қилинди. Бундай супер трансферлар натижа бериши учун эса аввало мураббий жавоб беради.\nАйнан мана шу масъулият сабаб Клопп ўтган йилги «бебош» «Ливерпуль» режимини ёқишга шошмаяпти. Бироқ натижалар ҳозирги каби кетса, Клоппнинг ҳам «безорилиги тутиб»: «Йигитлар, бунақа прагматизм бизга тўғри келмас экан, ўтган йилги ултрапрессинг режимига қайтмиз», дейишини кутсак бўлади. «Ливерпуль» футболчиларининг жисмоний ҳолати бунга жавоб беради ахир. Бундан ташқари, ҳимояда ван Дейк, дарвозада Алиссоннинг борлиги ҳар қандай ҳужумкор ўйинда гол ўтказиб юбориш рискини камайтиради. Хуллас, «Ливерпуль» ҳали курашдан чиққани йўқ. Чемпионлар Лигасида ҳам, Премьер-Лигада ҳам. Бошқа жамоаларни чемпионликка чорлаш учун сеҳрли сўзларни топиш қийиндир, лекин «Ливерпуль» футболчилари ҳар қандай рақибни «янчиб ташлаши» учун биргина хитобнинг ўзи етарли: You will never walk alone…\nАПЛ. «Ливерпуль» сафарда «Вулверҳэмптон»ни мағлуб этди\nАПЛ. «Ливерпуль» Фирминонинг голи эвазига «Тоттенҳэм»ни мағлуб этди


Бугун уч ҳудудда аҳоли орасида янги ҳолатлар аниқланди\n29 июнь куни Ўзбекистонда 274та янги зарарланиш ҳолати тасдиқланди (жами 8222 ҳолат), 2 киши вафот этди ва 167 нафар бемор соғайди. Шу вақтгача 5496 беморга жавоб берилган, 24 киши вафот этган, шифохоналарда 2702 нафар бемор даволанмоқда.\nБугун 5 ҳудудда - Тошкент шаҳри, Самарқанд, Жиззах, Бухоро ва Тошкент вилоятларида янги ҳолатлар қайд этилди. ССВ матбуот хизмати раҳбари Фурқат Санаев телеграмдаги каналида беморлар қайд этилиши ва соғайиши бўйича кўрсаткичлар жадвалини келтирди.\nБугунги 266 ҳолатдан 244таси карантин муассасаларида, 30таси аҳоли орасида аниқланган, халқаро юк ташувчи автомашина ҳайдовчилари бўлган 6 кишига ҳам вирусдан зарарланиш ташхиси қўйилган.\nБугун уч ҳудудда аҳоли орасида янги касалланиш ҳолатлари аниқланди. Тошкент шаҳрида аҳоли орасида 20та янги ҳолат қайд этилди. Пойтахтда сўнгги марта 3 июнь куни аҳоли орасида касалланиш ҳолати аниқланмаган.\nБухоро вилоятида аҳоли орасида 6та янги ҳолат қайд этилди. Карантиндагилар билан қўшиб ҳисоблаганда беморлар сони 9 нафарга ўсди. Бухорода шу вақтгача жами 521 ҳолат қайд этилган, шундан 490 киши тузалиб чиққан, бир киши вафот этган, шифохоналарда 30 бемор даволанмоқда.\nЖиззах вилоятида яна аҳоли орасида коронавирусга чалинганлар чиқа бошлади - бугун жами 5та янги ҳолат қайд этилган, шундан 4 нафари аҳоли орасида. Айни вақтда вилоятда 6 нафар бемор даволанмоқда.\nХориждан келгач Тошкент вилоятидаги Ўртасарой карантин марказига жойлаштирилган фуқаролар орасида 215 ҳолат аниқланди.\nШунингдек, Бухоро вилоятида карантиндагилар орасида 3 кишида, Самарқанд вилоятида 2 кишида, Жиззах вилоятида 1 кишида вирус чиққан.\nБугун халқаро юк ташувчи автомашина ҳайдовчилари орасида коронавирусга чалиниш ҳолатлари қайд этилмади.\n29 июнь давомида 167 нафар бемор соғайди. Тошкент шаҳридаги тиббиёт муассасаларида 115 нафар, Сурхондарё вилоятида 22 нафар, Бухоро вилоятида 12 нафар, Наманган вилоятида 22 нафар, Самарқанд вилоятида 7 нафар беморга жавоб берилди. Шу вақтгача вирусга чалингани қайд этилган 8222 кишидан 5496 нафари тузалиб чиққан.\nКоронавирус пандемияси даврида Ўзбекистонда илк марта қаторасига икки кун иккитадан ўлим ҳолати қайд этилди. Шофиркон туманида яшаган, 21 июнь куни коронавирусдан зарарланиш ташхиси билан Бухорода шифохонага ётқизилган 58 ёшли аёл бугун оламдан ўтди. Шунингдек, Жиззахда 25 июнь куни ташхис қўйилган 72 ёшли отахон оламдан ўтиб, Ўзбекистонда вируснинг 24-қурбонига айланди. Бухорода ҳам, Жиззахда ҳам коронавирусдан ўлим билан боғлиқ илк ҳолатлар бўлди.\nМақсадсиз юрганлар қандай аниқланади? Миллий гвардия 3 кишидан кўп тўпланганларга эътибор қаратади\nСербиядаги карантинга қарши намойишлар ЕИ ҳукуматини хавотирга солди


Мия тадқиқоти ҳамда унинг илоҳий битиклар билан уйғунлиги » Ўзбекистон янгиликлари – Zamin.uz\nИнсон мияси коинотдаги жамики яратилмиш хилқатлар ичида энг мураккаби ҳамда моҳияти ҳали тугал ечилмаган жумбоқли аъзо ҳисобланади. Машҳур невролог олим Cangeux таъкидлаганидек: «Агар ХХ аср атом ҳамда молекуляр биология асри бўлган бўлса, ХХI аср шубҳасиз мия тадқиқоти асри бўлади», дея башорат қилишининг замирида ҳам албатта ҳақиқат бор.\nБундан қарийб юз йил муқаддам испан невроанатом олими Santiago Ramon y Cajal италян шифокори Gamillo Golgiнинг ранглаш методи асосида нейронлар, яъни мия ҳужайраларининг турфа функциялари ҳамда ўзаро уйғун тарзда ҳаракатланишини кашф қилар экан, ўзининг бу борадаги ҳайратомуз ҳамда тилсимли фикрларини қуйидагича баён қилиб қолдирган эди: «Неврология боғи ҳамиша тадқиқотчилар учун ҳаяжонли мўъжизалар ҳамда беқиёс таассуротларни ҳозирлаб қўяди. Худди ҳашаротшунос олим рангли капалак моҳиятини англаш учун капалак овига чиққани каби, менинг қизиқишларим ҳам гулзор оралаб қалбнинг сирли капалаклари ҳисобланмиш катта ва кичик шакллардан иборат ҳужайра моҳиятини кузатди. Кунлар келиб яна ким билсин уларнинг сирли қаноти биз учун қоронғу бўлган руҳият сирларидан огоҳ этса ажабмас».\nМазкур соҳада жуда кўп изланишлар ҳамда тадқиқотлар олиб борилмоқда. Миянинг тилсимли жумбоқларини ечиш мақсадида кенг миқёсдаги илмий лойиҳаларга катта маблағлар сарфланмоқда. Мия тадқиқотининг фан сифатида намоён бўлишида америкалик невролог олим Eric Kandelнинг 1960 йилларда бошлаган илмий тадқиқоти асос бўлган. У замондоши Charlez Sherrington (1857-1952)нинг неврология асослари юзасидан фикрларига таянган ҳолда изланишлар олиб борган.\nHarry Grundfest (1904–1983), Колумбия университети неврология фанлари профессори билан бирга бу соҳада аҳамиятга молик янгиликлар ва илмий тушунчаларни фанга тақдим этган. Юксак хизматлари учун 2000 йилда Нобел мукофотига сазовор бўлишининг ўзи ҳам Эрик Канделни бу соҳа етакчиси сифатида таърифлашимизга асос бўла олади. 1970–80 йилларга Германияда ҳам мия тадқиқоти юзасидан юксак қизиқишлар ила илмий изланишлар авж олди. Gerhard Preiß, Gerard Friedrich, ҳозирги кунда Manfred Spitzer, Gerald Hüther каби бир қанча олимлар бу соҳанинг янада тараққий ва такомиллашувига хизмат қилиб келишмоқда.\nГарчи мия инсон тана аъзолари қаторидаги оғирлиги 1 килограммдан ортиқроқ ҳисобланган оддий бир қисм бўлса-да, у ўзининг 100 миллиард нейронлари ҳамда ҳар бир нейрон ўзи билан ҳосил қилувчи 10.000 синапслари билан, бизни борлиқни англай олишимизга, уни маълум қадар ўзгартира олишимизга, дунё билан мулоқотга киришишимизга, маълумотларни сақлай олишимизга, бутун бир ҳаёт мазмунини: азоб, қувонч, муҳаббат, ҳамдардлик ва бошқа ҳис-туйғуларни сеза олишимизга жавобгар бўлган жисмимизниг бир бўлагидир.\nМия шундай аъзоки, у ҳайратга соладиган вазифаларни бажара олса-да, жуда кам эътироф қилинади. Ақлга сиғиши мушкул бўлган улкан топшириқ ва функцияларни осонликча уддалаши ҳақида кўпчилик фикрлаб ҳам кўрмайди. Содда усулда эътироф этадиган бўлсак: икки киши хиёбон бўйлаб сайр қилаяпти. Бу ҳолатда мия ҳеч қандай қийинчиликсиз танамиз мувозанатини сақлаб, олдинга қараб ҳаракат қилишимизга, юра олишимизга масъул бўлади. Бунда албатта визуал система – кўз ҳам тўсиқлардан ўтиб, тўғри йўлни топишимизга ёрдам беради. Бир вақтнинг ўзида биз ёнимиздаги ҳамроҳимизни эшитиб ва яна тушуна оламиз.\nУнинг сўзларига мувофиқ миямиздаги шу мавзуга оид хотира ва тасаввурларни гавдалантира оламиз ва яна бевосита унинг саволларига жавоб ҳам берамиз. Буларнинг ҳаммаси, ҳаракат, кўриш, эшитиш, ҳис қилиш, сезиш, хотирлаш, гавдалантириш, ўйлаш ва жавоб бериш функциялари бир вақтнинг ўзида содир бўлади. Юқорида санаб ўтилган вазифаларни замонамизнинг энг сўнгги моделидаги компьютерига ҳам бир вақтда юклаш мушкуллик туғдиради.\nАйниқса, гапириш тизими жуда нозик ҳамда тез хато қилишга мойил бўлади. Мия эса уни ҳам юқорида санаб ўтилган функциялар билан бир қаторда бажара олади. Бир кичик тана аъзосининг, арзимас ватт энергия қуввати сарфлаш эвазига бир талай мураккаб вазифаларни бир вақтда уддалай олиши ҳайратланарли эмас-ми? Унинг бу каби мукаммал ишлашининг сири нимада? Нима учун компьютер мияга тенглаша олмайди? Мия тадқиқоти шу каби саволларга жавоб излаш билан шуғилланади.\nСоҳа мутахассисларининг таъкидлашларича, чақалоқ туғилмасдан олдин, она қорнидалигидаёқ, унинг миясида 100 миллиард нейронлар шакллантирилиб, ривожлантирилади. Бола дунёга келиши биланоқ, унинг мияси бир инсон учун керак бўладиган барча асаб толаларига эга бўлади. Уларнинг сони ўсмайди, бироқ бола ўсиб ривожлангани сари, таассурот олганда, одатланишни ўрганганда бу асаб толалари узаяди ва тармоқларга ажралади. Гўдак янги туғилганида мияси 250дан 750 граммгача оғирликни ташкил этса, бир ёшга етганда, унинг мия оғирлиги туғилганига нисбатан икки баробар оғирлашади.\nШу ўринда 14 аср муқаддам фандан буткул йироқ бўлган, мия тадқиқоти эмас, балки ҳатто ёзиш ҳамда ўқишнида билмаган пайғамбаримиз Муҳаммад алайҳиссаломга нозил этилган Қуръони карим сураларида ҳам бунга далолат қилувчи илмий ҳужжатлар борлигини эслатиб ўтиш жоиз: «Осмонлар ҳам ер ҳам (аввалда) яхлит бўлганини, бас, Биз уни ёриб, юборганимизни ва барча тирик мавжудотни сувдан (пайдо) қилганимизни кўрмайдиларми?» ("Анбиё" сураси, 30-оят).\nНейронлар ўзи қандай кўринишга эга? Умуман олганда уларнинг таркибий тузилишида бир қатор умумийликлар мавжуд. У бошқа тана аъзоларидан фарқли ўлароқ ўзига осилиб турган узун ва ингичка новдачаларига, ўсимталарига эгадир. Мана шу қўшимча новдачалари бошқа нейрон ёки мускул ҳужайралари билан бирикиши учун хизмат қилади.\nАсосан нейронлар икки хил новдача – ўсимталарга эга бўлади. Ҳужайра таначасидан тўқима томон чўзилган ҳамда шоҳланиб кетгани - Дендридлар деб аталади. Улар 0,1 миллиметр узунликда бўлади. Ундан ташқари яна бир бошқа новдача бу – Ахондир. У дендридга нисбатан сезиларли даражада узунроқ бўлиб, инсонларда баъзан 1 метрдан ҳам зиёд узунликда учрайди. Нейронларни микроскоп остида яна ҳам катталаштириб кузатилганда аниқ бўладики, кўплаб ҳужайра типларининг дендридлари ўзи билан дендритик спинес – яъни, калта ўсимталар деб аталувчи тиконсимон майда новдачаларни, ўсимталарни кўтариб юради. Худди шундай ахонлар ҳам ахонал боутонсларга эга бўладилар. Дендритик спинес – калта ўсимлталар ҳамда ахонал боутонслар яна ҳам катталштирилиб кузатилганда, улар нейронлараро алоқа ҳамда боғланиш ўчоғи, жойининг яққол тизими сифатида намоён бўлади. Булар – синапслардир. Яъни, синапс бир нейроннинг ахонал боутони ҳамда бошқа нейроннинг дендрит спинес бошчасидан таркиб топган бўлади. Нейронлар ўзларининг ўзига бириккан қисми, майда новдачалари билан маълумотларни қабул қилади. Уларни қайта ишлайди ва синапслар орқали бошқа нейронга узатади.\nФанда асаб толалари, нерв ҳужайраларининг яна бир қанча майда заррачаларга бўлиниб кетганини аниқланганлигига кўп вақт бўлгани йўқ. Бу борада юқорида ҳам таъкидлаб ўтилди. Бу майда заррачалар юзасидан Қуръони карим сураларига мурожаат қилинганда ҳам, улар ҳақида оятлар нозил этилганига гувоҳ бўламиз: «Осмонлар ва ердаги бир зарра мисқолчалик, ундан ҳам кичик ёки катта бирон нарса махфий бўлмас, албатта очиқ китобда мавжуддир» ("Сабаъ" сураси, 3–оят).\nМия юқорида таъкидлаб ўтилгани каби, асосан нейронлардан (асаб толаларидан) ташкил топган бўлиб, бу нейронлар бевосита бошқа нейронлар ҳамда марказий асаб тизими билан узвий боғланган бўлади. Бу махсус нейрон пайлари, боғламлари деб аталувчи аъзо ҳар бир толасининг ўзига юклатилган аниқ ва махсус вазифалари бор. Умумий олганда мия икки ярим шардан иборат. Ўнг қисми одатда интуитив (ички ҳис орқали) ўйлаш жараёни учун масъул бўлса, чап ярим шар асосан мантиқий жараённи бошқаради.\nCorpus callosim (balken) – қадоқсимон тана бўлиб, у миянинг иккала ярим шарлари орасидаги асаб толаларидан ташкил топган бирикиш жойидир. Бу қадоқсимон тана самарали ўрганиш учун миянинг иккала ярим шарлари функцияларини бутунлаб, тўлдириб туриш учун масъулдир.\nМия уч катта қисмдан иборат: Орқа мия (ўзак мия), оралиқ мия ҳамда бош ёки олд мия (кортех). Орқа мия (ўзак мия) нафас олиш ва чиқариш каби автоматик вазифаларни бажарувчи Pons – яъни, мия кўпригидан, медулла облонгарта – узунчоқ миядан, маълумотларни олиб ва узатиб турувчи нейронлар тармоғидан, онгни, инсон ҳушини бошқаришда муҳим бўлган форматион ретикуларис – тўр формациясидан ҳамда ҳаракатни бошқариб, тана мувозанатини сақлаб туриш ҳамда мускуллар уйғунлигини назоратига масъул бўлган миячадан ташкил топган.\nThalamus – кўрув бўртиғи – бош мия қобиғи ҳамда сезги органларидаги маълумотлар оқимини узатиб турувчи реле станцияси.\nHypothalamus – гипоталамус, яъни бўртиқ ости соҳа – тана ҳарорати, очлик ҳамда уйқунинг юзага келишини назорат қилувчи марказ; бундан ташқари у стресс реакциялари пайдо бўладиган жойдир.\nAmugdala – лимбик тизим, ҳиссиётларни назорат қилувчи аъзо.\nHypophyse – гипофиз бези – эндокрин тизимининг энг асосий ва муҳим бези, қайсики бошқа эндокрин безларининг функцияларини бошқаради.\nCortex cerebri – бош мия қобиғи – миянинг бир қанча комплекс функцияларида салмоқли аҳамиятга эга (хотира, эътибор, идрок, фикрлаш, гапириш, онг).\nЯқин кунларда олиб борилган тиббий тадқиқотлардан бирида ҳам яна бир бор исботландики, инсон бош суяги пешона қисмида, миянинг маълум асосий фаолиятларини бошқариб турувчи марказ (cortex) борлиги аён бўлди. Бу марказ кортех мотивация, ҳаракат ва амалларни: яхши-ёмон амалларни ҳам режалаштириши, англаши, рост-ёлғон сўзларни айтишга қарор қабул қилиши ва айтиши каби функцияларни бошқаради. Анатом ва физиолог олимлар Martini ҳамда Bartholomew қарашларида ҳам буни тасдиқ этувчи фикрлар мавжуд: «Афтидан, миянинг олд, пешона қисми ҳаракат функциялари билан бир қаторда, тажовузкорлик ҳиссининг функционал маркази бўлиши ҳам мумкин». Бу маълумот ҳам Қуръони карим сураларида келтириб ўтилган: «Йўқ, қасамки, агар у (бундай гумроҳликдан) тўхтамаса, албатта биз уни ўша пешона сочидан, ўша ёлғончи, адашган пешона сочидан тутармиз» ("Алақ" сураси, 15–16 оятлар).\nҲар бир нейрон ўзида 10.000 синаптик бирикмани мужассам этган 100 миллиард нейронлардан ташкил топган. Мияда ўрганиш жараёни бу – нейрон популяцияларининг қурилиш тизими, барпо этилишидир.\nМия ва уни ўрганиш жараёни билан асосан Нейродидактика фани шуғулланади. 1980 йилнинг охирларида дидактик олим Gerhard Preiß илк бора бу тушунчани замонавий мия тадқиқотининг натижалари дидактикани кенгроқ очиб бериш ҳамда уни педагогикада синаш, қўллаш орқали ўрганиш жараёнини натижали ва самарали бўлишида жуда муҳим йўналиш эканлигини таъкидлаб, фанга олиб кирган.\nҚуръони каримдаги баъзи кўрсатмаларнинг бир неча бор такрорланиши, асосан пайғамбарлар қиссаларининг такрор-такрор эслатилиши, айрим муҳим эслатмаларнинг икки-уч бора таъкиди – бунинг сири нимада эканлигини ҳамда сабабини чуқурроқ англашга чорлар эди. Албатта, Аллоҳ Ўзи Ҳаким, зот, бунда шубҳасиз ҳикмат борлигини сезсам-да, моҳиятини тушунмас эдим. Нейродидактик олимларнинг кузатуви натижаларига кўра, мияда киритилаётган маълумот сақланиши учун, таълим берувчи уни камида икки, яхшиси уч ёки ундан ҳам кўпроқ қайтариб, эслатиши зарур экан. Бу маълумот доимий хотирада жойланиши учун эса давомий қайтариб, такрорлаб турилиши ёки айнан шу маълумотни бошқа бир шахсга айтиб, ҳикоя қилиб бериши жуда муҳим ҳисобланади. Агар ўрганиш шу асосда ташкил қилинса, у албатта натижали ҳамда самарали бўлиши кафолатланар экан. Бу илмий ҳулосалар мени қизиқтираётган саволларга тўла жавоб бўла олар эди. Ўзи яратган маҳлуқини нималарга қодир-у, қандай қобилият соҳиби эканлигини мукаммал билгувчи ҲОЛИҚ инсонни унутувчи эканини, қайси йўл орқали унга фикрни ифодалаш, кўрсатма бериш фойдали эканлигини, инсон фитратидан батамом огоҳлиги учун шу тарзда такрор ва такрор эслатгани бежиз эмас экан. Ислом, хусусан Қуръон таълим берган илм олишга рағбат, уни мустаҳкамлаш учун доимий машқ қилиш, эгаллаш учун эса уни бошқаларга ҳам ўргатишни, нейродидактика ўрганишнинг асоси дея таърифлаши ҳам динимизнинг бешак ҳақ дин экани, Қуръони карим сураларидаги оятларнинг ҳам шубҳасиз Ҳақ сўз эканига яна бир бор далолат қилади.\nМақоланинг назарий қисмида келтирилган илмий тадқиқотлар натижасининг Қуръони карим сураларидаги оятлар билан уйғун келишининг қисқача баёни, инсониятни фақат ёруғлик сари етакловчи, илм олиш, жамият ривожига ҳисса қўшиш, яхшилик қилиш ҳамда тафаккур ила ҳамиша эзгуликка интилишни таълим берувчи илоҳий Китобнинг илмий ҳақиқатларини англаб, яна бир бор тадаббур қилишга, ҳамда унинг эзгу кўрсатмалирига амал қилиб яшашга, янада чуқурроқ фикрлашга ва илм олишга бўлган рағбатнинг бир оз бўлса-да, кучайишига сабаб бўлишидан умидвормиз.\nЯнгиликлар » Ҳаёт тарзи » Мия тадқиқоти ҳамда унинг илоҳий битиклар билан уйғунлиги


Савол: Рамазоннинг бошида рамазоннинг охиригача рўза тутишга ният қилдим. Шундан кейин ният қилмай рўзаларимни тутдим. Кейинчалик ҳар бир кун учун алоҳида ният қилиш кераклигини билдим. Энди бу тутган рўзаларимни қазо қилишим керакми?\nЖавоб: Ҳар кун учун алоҳида-алоҳида ният қилиш керак. лекин тил билан айтиш керак эмас. Масалан, саҳарликка туриш ниятдир. “Эртага рўза тутаман” деб ўйлаш ниятдир. Саҳарликка туриб, рўза тутишга ният қилиб ётган киши саҳарликка уйғона олмаса ҳам, эртаси кун рўза тутишга ният қилиб, ётгани учун рўзага ният қилган бўлади. Бунга ўхшаш ният бўла оладиган ҳеч бир нарса бўлмаса, имом-и Зуфарнинг қавли билан амал қилса, рўзалар саҳиҳ бўлади. Моликий мазҳабида рамазон рўзаларига бир марта ният қилиш кифоя. Шофеъий мазҳабидаги киши “Тутган рўзаларимни Моликий мазҳаби бўйича тутдим” деса, қазо қилишнинг кераги йўқ.\nСавол: Хастаман, лекин рўза тута оламан. Фақат баъзан қаттиқ ел қамраб қолади. Кундузи рўзадор ҳолимда фақат клизма қилиб, ташқарига чиқа оламан. Клизма рўзани бузади. Мана шу ҳолда рўза бузилгани учун каффорат керакми ёки қазоми?\nЖавоб: Фақат қазо керак. Бундай эҳтиёжли ҳолларда қийинчиликдан қутулиш учун, ибодатларимизни оқсатмаслик учун ҳақ бўлган тўрт мазҳабдан бири жоиз деса, шу мазҳаб тақлид қилинади. масалан, Моликий мазҳабида клизма қилиш рўзани бузмайди. Хаста бўлганингиз учун Моликий мазҳабини тақлид қилиб, клизма қилдирасиз ва рўзада давом этасиз.\nСавол: Шофеъий мазҳабидаман. Кечқурун ният қилмасдан ётдим. Уйғонганимда қуёшнинг чиқиб кетганини кўрдим. Шофеъийда имсок вақтидан аввал ният қилиш шартдир. Бу ҳолатда Ҳанафий мазҳабини тақлид қилиб, рўза тутсам бўладими?\nЖавоб: Албатта тақлид қилиш керак. фақат шу куни Ҳанафий мазҳабига ҳам мос ҳолда рўза тутилади. “Бугунги рўзамни Ҳанафий мазҳабига тақлид қилиб тутмоқдаман” дейиши кифоя.\nСавол: Тиш пломбаси сабабли ғуслсиз рўза тутдим. “Рўза тутган йилларимдаги ғуслларни Шофеъий ёки Моликий мазҳаби бўйича олдим” дейишим керакми?\nЖавоб: Ҳа, ҳам тавба қилиш керак, ҳам мана шундай ният қилиш лозим.\nСавол: Бир эҳтиёж ҳолида рўзадор аёл бармоғини олди ёки орқасига суқса, рўзаси бузиладими?\nЖавоб: Ҳанафий мазҳабида бармоғи қуруқ бўлса, рўза бузилмайди, нам бўлса бузилади. Шофеъийда эса қуруқ бўлса ҳам бузилади. Ханбалийда нам бўлса ҳам бузилмайди. Бундай қилишга мажбур бўлган ҳолатларда Ханбалий мазҳаби тақлид қилиниб, рўзада давом этиш мумкин.\nСавол: Ғусл қилаётганида ичкарига сув кетиб қолса, рўза бузиладими?\nЖавоб: Ичига сув кетиб қолганида рўза бузилади. Ханбалийда эса ғусл олиш учун денгизга тушса ҳам, оғзидан, бурнидан ёки пастдан ичига сув кирса-да, рўза бузилмайди. Ўз қўлида бўлмаган бундай ҳолатларда рўзаларимизни қутқариш учун Ханбалий мазҳабини тақлид қилсак, рўзамиз бузилмайди.\nСавол: Бир киши рўза тутаётганида, бир нарса ўз мазҳабида рўзани бузса, лекин Шофеъийда бузмаса, Шофеъийни тақлид қилиб, рўзасини қутқаради. Шофеъийни тақлид қилганида Шофеъийда рўзани бузадиган бир нарса қилса ва бу Ханбалий ёки Моликийда рўзани бузмаса, учинчи мазҳабни тақлид қилиб, рўзасини қутқара оладими?\nЖавоб: Албатта, қутқара олади. Ҳатто учинчи мазҳабда ҳам рўзани бузадиган бир нарса ишлаб, бу иш тўртинчи мазҳабда рўзани бузмаса, уни тақлид қилади. Тўрт мазҳабнинг тўртаси ҳам ҳақ. Бир-биридан озгина фарқлари уммат учун раҳматдир. Эҳтиёж ҳолида тақлид қилинади. Эҳтиёж бўлмаса, тақлид қилинмайди.